title: Jaksollinen funktio

text: Edellisestä voidaan päätellä, että pitkäjaksoisen jonon laatimisessa kannattaa käyttää hyväksi alkulukuja. Esim. kun yksittäisten jonojen jaksot ovat 2, 3 ja 5, niin jonojen summan jaksonpituus on 2 × 3 × 5 = 30:


title: Jaksollinen funktio

text: Käyttämällä kymmentä ensimmäistä alkulukua saadaan jaksonpituudeksi jo 2 × 3 × 5 × 7 × 11 × 13 × 17 × 19 × 23 × 29 = 6 469 693 230.


title: Moottoripyöräpäiväkirja (elokuva)

text: Moottoripyöräpäiväkirja () kertoo nuoren Ernesto ”Che” Guevara de la Sernan ja hänen ystävänsä Alberto Granadon matkasta Etelä-Amerikan halki 1950-luvulla. Nuorta Ernesto Guevaraa näyttelee Gael García Bernal ja Alberto Granadoa Rodrigo de la Serna, joka on äitinsä puolelta sukua Ernesto Guevaralle.


title: Moottoripyöräpäiväkirja (elokuva)

text: Elokuvan ohjasi brasilialainen Walter Salles ja käsikirjoituksesta vastasi puertoricolainen näytelmäkirjailija José Rivera, mutta elokuva perustuu Guevaran ja Granadon julkaisemiin matkapäiväkirjoihin (siksi elokuvan alkuperäinen nimi on monikossa). Elokuvan ensi-ilta oli Sundancen elokuvafestivaaleilla tammikuussa 2004.


title: Moottoripyöräpäiväkirja (elokuva)

text: "Moottoripyöräpäiväkirja" sai neljä ehdokkuutta Cannesin elokuvajuhlilla (Sundance Film Festival) 2004, mistä kolme johti palkintoon. Elokuva sai myös kaksi vuoden 2005 Oscar-palkintoehdokkuutta – paras musiikki ja paras sovitettu käsikirjoitus, joista uruguaylaisen Jorge Drexlerin sanoittama ja esittämä laulu ”Al otro lado del río” sai ensimmäisenä espanjankielisenä musiikkina Oscar-palkinnon.


title: Rekursio

text: Rekursio on matemaattinen keino määritellä funktioita niin, että funktion arvo tietyssä pisteessä riippuu funktion arvosta edellisessä pisteessä. Rekursioyhtälö annetaan yleensä kaksiosaisena: toinen osa määrittelee funktion arvon jollain tunnetulla alkuarvolla (alkuarvoja voi olla myös useita) ja toinen osa muulloin. Esimerkiksi kertoma on helppo määritellä luonnollisille luvuille rekursiivisesti seuraavaan tapaan:


Rekursio


title: Rekursio

text: Rekursioyhtälöllä tarkoitetaan yhtälöä, jossa annetun funktion arvo voidaan laskea käyttäen hyväksi sen edellisissä pisteissä saamia arvoja. Esimerkkinä rekursioyhtälöstä on Fibonaccin jono


title: Rekursio

text:
Myös tietotekniikassa käytetään rekursiivisia ohjelmarutiineja. Niissä idea on sama kuin matemaattisesti määritellyissä rekursiivisissa funktioissa, ja rekursiivisesti lasketut välitulokset tallennetaan useimmiten pinoon. Viimeisellä rekursiokierroksella pinosta kerätään vastaukset käänteisessä järjestyksessä. Pseudokoodina kertoma voitaisiin laskea seuraavaan tapaan:
Yleinen ohjelmointivirhe on niin sanottu ikuinen silmukka, jossa funktiokutsu ei koskaan palaa vaan etenee yhä toistuvasti saman funktion kautta rekursiivisesti kiertäen. Pino on välttämätön rekursiivisten aliohjelmien toteuttamiseen, mutta pinolla on myös rajattu koko: useissa ohjelmointikielissä rajaamaton rekursio voi aiheuttaa pinon ylivuodon (). Rekursio voi olla hitaampaa ja vaatia enemmän muistia kuin toistorakenteen käyttö.


title: Rekursio

text: Mikäli ohjelmakoodin rekursiivinen osa on niin sanottu häntärekursio, voidaan rekursio muuttaa tavalliseksi silmukaksi.


title: Rekursio

text: Erityisesti Lisp-ohjelmointikielessä rekursion käyttäminen on yleistä.


title: Rekursio

text: Hanoin torni -ongelma voidaan ratkaista yksinkertaisella tavalla rekursion avulla. Esimerkki Perl-skriptistä, jolle annetaan parametrina levyjen lukumäärä. Ohjelma palauttaa siirto siirrolta, missä tangossa olevaa levyä on liikuteltava.


title: Rekursio

text: sub hanoi


title: Rekursio

text: if($ARGV[0] > 0)


title: Rekursio

text:
Sama algoritmi Haskellilla:
hanoi :: Integer -> a -> a -> a -> [(a, a)]
hanoi 0 _ _ _ = []
hanoi n p q r = hanoi (n-1) p r q ++ [(p,q)] ++ hanoi (n-1) r q p


title: Rekursio

text: Kaksiulotteisen labyrintin polun selvittäminen on yksinkertaista ratkaista rekursiolla. Ajatellaan vaikkapa seuraavaa sokkeloa:


title: Rekursio

text: Seuraava Perl-skripti ratkaisee polun koordinaatit:


title: Rekursio

text:
@laby = (
[1,1,1,1,1,0,0,1,1,1],
[0,1,0,0,1,0,0,1,0,0],
[0,1,0,0,1,0,1,1,1,0],
[0,1,0,0,1,0,1,0,1,0],
[1,1,0,0,1,1,1,0,1,1],
[1,0,0,1,1,0,1,0,0,1],
[1,0,0,0,0,0,1,1,0,1],
[1,1,1,1,1,0,1,0,0,0],
[1,0,0,1,1,0,1,1,0,0],
[1,1,1,1,0,0,0,1,1,1]);


title: Rekursio

text: @polku = ();


title: Rekursio

text: sub minotaurus($$)


title: Rekursio

text:
minotaurus 0, 0;
$polku[0] =~ s/^-> // if defined $polku[0];
print "@polku\n";
Ajettaessa tulostuu: (0,0) -> (1,0) -> (2,0) -> (3,0) -> (4,0) -> (4,1) -> (4,2) -> (4,3) -> (4,4) -> (5,4) -> (6,4) -> (6,5) -> (6,6) -> (6,7) -> (6,8) -> (7,8) -> (7,9) -> (8,9) -> (9,9).


title: Prithvi

text: Prithvi (pṛthvī, myös pṛthivī) on hindujen maan jumalatar. "Prthivi mata" (äiti maa) on vastine isä taivaalle, "Dyaus pita". Rigvedassa maahan ja taivaaseen viitataan duaalissa, mikä saattaa tarkoittaa niiden olevan toisensa täydentävät.


title: Prithvi

text: Prithvia kutsutaan myös nimillä Dhra, Dharti tai Dhrithri, joka pitää kaiken sisällään. Prithvi Devi on toinen Vishnun vaimoista, toinen on Lakshmi.


title: Corinne Rey-Bellet

text: Corinne Rey-Bellet (2. elokuuta 1972 – 30. huhtikuuta 2006) oli sveitsiläinen alppihiihtäjä.


title: Corinne Rey-Bellet

text: Rey-Bellet voitti St. Moritzin maailmanmestaruuskilpailuissa 2003 hopeaa syöksylaskussa. Kaikkiaan vauhtilajeihin erikoistunut Rey-Bellet voitti viisi maailmancupin osakilpailua. Hän lopetti uransa vuonna 2003 polvivammojen vuoksi.


title: Corinne Rey-Bellet

text: Corinne Rey-Bellet ja hänen veljensä Alain ammuttiin kuoliaaksi vanhempiensa asunnossa Les Crosets'ssa Valais'n kantonissa sunnuntaina 30. huhtikuuta 2006. Heidän äitinsä loukkaantui välikohtauksessa vakavasti. Corinne Rey-Bellet oli kolmannella kuulla raskaana. Asunnossa ollut Corinnen kaksivuotias poika säilyi vahingoitta. Murhien jälkeen annettiin pidätysmääräys murhista epäiltynä sveitsiläisestä pankkiirista Gerold Stadlerista, joka oli Corinne Rey-Bellet'n aviomies ja asunnossa olleen lapsen isä. Pari oli muuttanut erilleen noin 10 päivää ennen tapahtunutta. Stadler löydettiin metsästä kuolleena keskiviikkona 3. toukokuuta vierellään ase. Myöhemmin Sveitsin poliisi ilmoitti, että löytynyt ase oli murha-ase ja että Stadler oli tehnyt itsemurhan.


title: Konflikti

text: Konflikti (, otettu käyttöön 1400-luvun puolivälissä) tarkoittaa "yhdessä iskemistä" ja on politiikassa osapuolten väliin syntynyt ongelmatilanne, jossa kummatkin osapuolet pitävät toisen näkemyksiä väärinä ja omiaan oikeina. Yhteiskunnallinen konflikti voi johtaa sotilaallisiin toimiin. Tällöin kyseessä on aseellinen konflikti. Sotilaallinen konflikti kahden tai useamman maan välillä voi johtaa sotaan eli aseelliseen konfliktiin.


title: Konflikti

text: Konflikti voi kokoustilanteessa olla yksilöiden välinen tai myös yksilöiden ja ryhmän näkemysten välinen ristiriita. Lisäksi se voi myös olla muiden ryhmien tai tahojen välinen. Se on syvä ristiriita, etujen tai näkemysten, vastustuksen, erimielisyyden tai eriävien mielipiteiden yhteensopimattomuudesta johtuvan tilan kärjistyneempi kriisin muoto. Politiikassa konflikti on kriisiä asteen verran vakavampi tapaus tai tilanne. Konflikti ilmenee toisen osapuolen mitätöimisenä ja jopa tuhoamisyrityksinä. Konflikti kahden tai useamman henkilön välillä johtaa usein väkivaltaisuuteen.


title: Kansanpuolue (Espanja)

text: Kansanpuolue (, lyh. PP) on espanjalainen keskusta-oikeistolainen puolue. Kansanpuolue on toinen maan kahdesta suuresta puolueesta sosialistien (PSOE) ohella. Nykyisessä muodossaan Kansanpuolue perustettiin vuonna 1989 seuraamaan aiempaa "Kansanliitto"-puoluetta (). Kansanpuolueen kannattajista ja jäsenistä käytetään nimeä "populares".


title: Kansanpuolue (Espanja)

text: Kansanpuolue on Euroopan kansanpuolueen täysjäsen ja Euroopan parlamentissa puolueen edustajat kuuluvat Euroopan kansanpuolueen ryhmään.


title: Kansanpuolue (Espanja)

text: Nykymuotoisen Kansanpuolueen edeltäjän Kansanliiton ("Alianza Popular") perusti lokakuussa 1976 entinen Francisco Francon diktatuurihallinnon uudistusmielinen ministeri Manuel Fraga Iribarne oikeistokonservatiiviseksi voimaksi demokratisoituvaan Espanjaan. Vaikka puolueen kannatuspohja koostui Francon diktatuurin entisistä tukijoista, se pyrki virallisesti irrottautumaan falangistisesta perinnöstään. Alianza Popular kannatti vähittäistä siirtymistä demokratiaan ja menestyi vaaleissa aluksi heikosti.


title: Kansanpuolue (Espanja)

text: Nykyinen Kansanpuolue muodostettiin vuonna 1989, kun Kansanliitto, Demokraattinen kansanpuolue () ja Liberaalinen puolue () yhdistyivät. Puolueet olivat tehneet yhteistyötä jo vuodesta 1982, jolloin ne saivat yhdessä 26 prosenttia äänistä. Kansanpuolue keräsi 1990-luvulla kannatusta maltillisilla keskustalaisilla kannanotoilla ja voitti vuoden 1996 parlamenttivaalit. Puolue voitti myös vuoden 2000 vaalit saaden ehdottoman enemmistön edustajainhuoneeseen. Hallitusvastuussa se oli vuosina 1996–2004 José María Aznarin kaudella. Vuoden 2011 vaaleissa puolue sai ehdottoman enemmistön parlamenttiin ja palasi hallitukseen Rajoyn johdolla. Vuoden 2015 vaaleissa Kansanpuolueen kannatus jäi alle 29%, ja se menetti kymmeniä paikkoja edustajainhuoneessa.


title: Kansanpuolue (Espanja)

text: Kansanpuolue on yleisesti suuntaukseltaan konservatiivinen, mutta puolueen sisällä on kristillisdemokraattista, oikeistoliberaalista ja maltillista ajatusmaailmaa edustavia siipiä. Talouspoliittisesti puolue on ollut markkinatalousmyönteinen ja José Maria Aznarin pääministerikaudella kansanpuolue toteutti useita markkinaliberaaleja uudistuksia. Muihin Länsi-Euroopan keskusta-oikeistolaisiin puolueisiin verrattuna kansanpuolue on selvästi enemmän arvokonservatiivinen, mikä näkyy monien puolueen jäsenten suhtautumisessa esimerkiksi homoseksuaalisuuteen, aborttiin ja maahanmuuttoon.


title: Kansanpuolue (Espanja)

text: Terrorismia, kuten ETA-järjestöä, vastaan kansanpuolue on ajanut kovaa linjaa ja perinteisesti puolue on vastustanut yrityksiä laajentaa Espanjan alueiden autonomiaa, erityisesti Kataloniassa. Ulkopolitiikassa puolue yritti 2000-luvun alussa Aznarin johdolla voimakkaasti lähentää Espanjan suhteita George W. Bushiin, vieden maan mukaan yhdeksi tärkeimmistä osallisista tämän aloittamaan Irakin sotaan. Epäsuosittu sota oli eräs syy vuoden 2004 vaalitappioon, jonka jälkeen kansanpuolue on palannut maltillisemmalle linjalle.


title: Kiintymyssuhdeteoria

text: Kiintymyssuhdeteoria () perustuu brittiläisen psykiatrin ja psykoanalyytikon John Bowlbyn ajatuksiin ja tutkimuksiin 1960- ja 1970-luvulta. Jo 1950-luvulla toiseksi teorian kehittäjäksi Bowlbyn ohella tuli yhdysvaltalainen Mary Ainsworth. Kiintymyssuhdeteoriassa on vaikutteita sekä psykoanalyysin periaatteista että eläinten käyttäytymistä tutkivasta etologiasta, eläinten leimautumiskäyttäytymisen ja kiintymyskokeiden alueelta (erityisesti lääkäri-biologi Konrad Lorenz ja psykologi Harry Harlow). Näistä lähtökohdista Bowlby päätteli, että myös ihmislapsen varhaiskehitystä säätelee vahvasti turvallisuuden tarve ja pyrkimys pysytellä erityisesti vaarallisissa tilanteissa mahdollisimman lähellä hoivaavaa aikuista. Bowlbyn (1979) mukaan ”kiintymyssuhdeteoria on yritys käsitteellistää ihmisen taipumusta muodostaa voimakkaita tunnesiteitä toisiin ihmisiin ja selittää niitä ahdistuksena, vihamielisyytenä, depressiona ja tunteiden eristämisenä ilmeneviä stressin muotoja, jotka aiheutuvat tahattomista erokokemuksista ja menetyksistä” (suom. Jari Sinkkonen).


title: Kiintymyssuhdeteoria

text: Kiintymyssuhdeteorian lähtökohta on luonnonvalinnan tuloksena ihmisessä ja ylipäätään kädellisissä kehittynyt kiintymyssysteemi, jonka tarkoitus on tarjota avuttomalle jälkeläiselle turvaa ympäristön vaaroja vastaan.


title: Kiintymyssuhdeteoria

text: Yksilö tavallaan kysyy kaiken aikaa: ”Onko kiintymyshahmoni riittävän lähellä?” Tavallisesti lapsella on yksi ensisijainen kiintymyshahmo – yleensä äiti, kuitenkin kiintymyssuhdeteorian mukaan lapsen ensisijainen kiintymyshahmo voi olla muukin kuin äiti (kuten isä); tärkeintä on kiintymyksen rakentumiseen tähtäävän käyttäytymisen omaksuminen. Lasten kiintymyssysteemin on todettu muodostuvan etenkin sillä perusteella, kuinka luotettavasti ja ennustettavasti äiti reagoi lapsen läheisyydentarpeeseen. Lapsi oppii luottamaan äidin rakkauteen ja samalla muodostuu perusturvallisuus, joka on varhaislapsuuden tärkein kehitystehtävä. Kiintymyssuhteen laatu vaikuttaa lapsen persoonalliseen kehitykseen.


title: Kiintymyssuhdeteoria

text: Kiintymyssuhdemalleja ovat luokiteltu seuraavasti:


title: Kiintymyssuhdeteoria

text: Yhdysvaltalainen lastenlääkäri William Sears on hahmotellut teorian pohjalta käytännöllisen vanhemmuuden tyylin, kiintymysvanhemmuuden.


title: Benjamin Netanjahu

text: Benjamin Netanjahu () (s. 21. lokakuuta 1949 Tel Aviv) on israelilainen Likud-puoluetta edustava poliitikko ja Israelin pääministeri vuodesta 2009. Hän oli pääministerinä aiemmin vuosina 1996–1999, ulkoministerinä 2002–2003 ja valtiovarainministerinä 2003–2005. Netanjahu erosi valtiovarainministerin tehtävistä elokuussa 2005 protestina hallituksen ilmoitettua vetäytymisestä Gazan kaistalta. Netanjahu nousi uudelleen Likudin johtoon 20. joulukuuta 2005 ja pääministeriksi 31. maaliskuuta 2009.


title: Benjamin Netanjahu

text: Netanjahu syntyi juutalaiseen perheeseen, jonka isänpuoleinen suku on puolanjuutalaista alkuperää. Isä Benzion Netanjahu oli juutalaisen historian professori ja revisionististä sionismia kannattaneen Ze'ev Jabotinskyn entinen avustaja. Yliopistourallaan Benzion Netanjahu erikoistui espanjanjuutalaisten historiaan. Benjaminin isoveli Jonathan Netanjahu kuoli Operaatio Entebbessä pelastaessaan panttivankeja.


title: Benjamin Netanjahu

text: Netanjahu opiskeli arkkitehtuuria Yhdysvalloissa Massachusetts Institute of Technology -korkeakoulussa, josta valmistui 1976. Lisäksi hän on opiskellut valtiotiedettä MIT:ssa ja Harvardin yliopistossa.


title: Benjamin Netanjahu

text: Netanjahu nimettiin Israelin YK-edustajaksi 1984, jossa virassa hän toimi vuoteen 1988, jolloin hänet valittiin knessetiin. 1993 hänet valittiin ensimmäisen kerran Likudin puheenjohtajaksi. Vuonna 1996 pääministeri valittiin Israelissa ensimmäistä kertaa suoralla vaalilla. Yllättäen Netanjahu voitti ennakkosuosikki Shimon Peresin, mutta työväenpuolue voitti enemmistön knessetissä. Netanjahu joutui ottamaan hallitukseensa kaksi uskonnollista pienpuoluetta, joiden sosiaalipolitiikka söi uskottavuutta hänen uusliberalistisilta talousuudistuksiltaan. Vuonna 1997 hän luovutti Hebronin kaupungin palestiinalaishallinnolle.


title: Benjamin Netanjahu

text: Hävittyään pääministerivaalin Ehud Barakille vuonna 1999 Netanjahu vetäytyi politiikasta pariksi vuodeksi.


title: Benjamin Netanjahu

text: Vuonna 2002 Netanjahu nimitettiin ulkoministeriksi Ariel Sharonin hallitukseen. Aikaisemmin samana vuonna Netanjahu puhui Yhdysvaltain kongressissa, jossa hän ilmaisi vahvasti tukevansa Yhdysvaltojen hyökkäystä Irakiin ja pyrkimystä syrjäyttää Saddam Hussein. Vuoden 2003 vaalien jälkeen hänestä tuli valtiovarainministeri Sharonin toiseen hallitukseen, jossa hän leikkasi sosiaalietuuksia. Netanjahu erosi ministerin tehtävistä 9. elokuuta 2005 hallituksen hyväksyttyä vetäytymisen Gazan kaistalta. Hänet valittiin toisen kerran Likudin puheenjohtajaksi 20. joulukuuta 2005.


title: Benjamin Netanjahu

text: Likudin puheenjohtajana Netanjahusta tuli automaattisesti puolueen pääministeriehdokas vuoden 2009 parlamenttivaaleissa. Hänen kampanjansa verkkosivustoon otettiin mallia väreissä, fonteissa ja sosiaalisen median käytössä Yhdysvaltain presidentiksi valitulta Barack Obamalta. Vaikka Likud sai vaaleissa vähemmän ääniä kuin Tzipi Livnin Kadima, yhdessä oikeistopuolueiden kanssa sillä oli hallussaan yli puolet knessetin paikoista, ja näin Netanjahusta tuli pääministeri.


title: Benjamin Netanjahu

text: Netanjahu puhui YK:n yleiskokoukselle 24. syyskuuta 2009. Puheessaan hän muun muassa tyrmäsi Iranin presidentti Mahmud Ahmadinežadin väitteet, ettei holokaustia koskaan tapahtunut. Netanjahu kritisoi myös Iranin ydinohjelmaa ja vertasi Irania Natsi-Saksaan.


title: Benjamin Netanjahu

text: Vastoin Yhdysvaltain presidentti Obaman kantaa, jonka mukaan Israelin ja Palestiinan rajojen täytyy perustua vuotta 1967 edeltäviin rajoihin, joihin voidaan tehdä molemminpuolisia aluevaihtoja, Netanjahu vaatii pysyvää sotilaallista läsnäoloa Jordanin laaksossa, koko Jerusalemia Israelille ja miehitetylle alueelle rakennettujen siirtokuntien liittämistä Israeliin. Israelin–palestiinalaisten rauhanprosessi keskeytyi syyskuussa 2010. Netanjahu on sanonut, ettei itsenäistä palestiinalaisvaltiota "synny hänen pääministeriaikanaan".


title: Benjamin Netanjahu

text: Vuoden 2013 parlamenttivaalien jälkeen muodostettiin Netanjahun III hallitus.


title: Benjamin Netanjahu

text: Netanjahu suututti demokraatit puhumalla Yhdysvaltain kongressissa maaliskuussa 2015. Vierailusta ei oltu sovittu Valkoisen talon eikä kongressin demokraattien kanssa. Netanjahu oli kutsuttu puhumaan Washingtonin edustajainhuoneen puhemiehen John Boehnerin aloitteesta. Puheessaan Netanjahu varoitti Iranin aggressiivisuudesta ja vastusti Iranin kanssa neuvoteltavaa sopimusta sen ydinaseohjelmaan liittyen. Israelin turvallisuuspalvelu Mossadin mukaan Netanjahu johti YK:ta harhaan vuonna 2012 väittämällä, että Iran kykenisi rakentamaan ydinaseen vuodessa. Yhdysvaltain ulkoministeri John Kerry on muistuttanut, että Netanjahu vieraili Yhdysvaltain kongressissa puhujana myös vuoden 2002 lopulla, jolloin hän kehotti Yhdysvaltoja hyökkäämään Irakiin.


title: Benjamin Netanjahu

text: Likud-puolue voitti vuoden 2015 parlamenttivaalit ja Netanjahu aloitti kolmannen kautensa pääministerinä 7. toukokuuta 2015. Tammikuun alussa vuonna 2017 uutisoitiin Netanjahun olevan epäiltynä lahjusten ottamisesta kahdelta liikemieheltä, israelilaiselta ja ulkomaalaiselta. Kysymys on tätä tapausta laajemmasta korruptiota koskevasta tutkinnasta. Netanjahu on kertonut julkisuuteen, ettei hän toiminut lain vastaisesti. Hän on epäiltynä myös toisessa lahjusjupakassa, jossa epäillään, että hän olisi lupaillut israelilaiselle lehdelle määräävänsä rajoituksia sen kilpailijoille, jos lehti tekisi myönteisiä juttuja. Myöhemmin saman vuoden maaliskuussa uutisoitiin, että Netanjahu on uhannut hajottaa Israelin nykyisen hallituksen yleisradioyhtiötä koskevan kiistan vuoksi. Israelin politiikan tuntijat ovat kuitenkin esittäneet, että näillä toimilla hän haluaisi vain kääntää huomion pois häneen kohdistuneista rikosepäilyistä.ja vältellä poliisitutkintoja, joita on ollut tätä edeltävinä viikkoina runsaasti. Mahdollisten syytteiden nostaminen voisi horjuttaa Israelin nykyistä hallitusta. Israelin edellisistä vaaleista oli uutisointihetkellä vain kaksi vuotta aikaa. Seuraavat vaalit on määrä järjestää marraskuussa 2019. Monien Netanjahun puoluetovereiden kerrotaan vastustavan ennenaikaisia vaaleja.


title: Snake

text: Snake voi tarkoittaa ainakin seuraavia asioita:


title: Hirvi (veistos)

text: Hirvi on kuvanveistäjä Jussi Mäntysen veistos vuodelta 1923. Sen pronssivalokset on pystytetty Viipuriin vuonna 1928, Lahteen vuonna 1955, Turkuun vuonna 1969 ja Helsinkiin vuonna 1972.


title: Hirvi (veistos)

text: Mäntynen teki "Hirvi-"veistoksensa, lähes nelimetrisen realistisesti kuvatun uroshirven, alkuaan kipsisenä Helsingin pohjoismaiseen metsästysnäyttelyyn vuonna 1923. Patsaan innoittajana on taiteilijan mukaan ollut Kalevalan Hiiden hirvi. Alkuperäisen kipsimallin kuvanveistäjä lahjoitti Helsingin yliopiston Eläinmuseolle. Veistoksen valosta ehdotettiin sijoitettavaksi Helsingin Kaivopuistoon, mutta tämä idea ei toteutunut. Veistoksen ensimmäinen pronssiin valettu versio paljastettiin 1928 Viipurin Torkkelinpuistossa. Se sijaitsee myöhemmin valmistuneen kirjastotalon vieressä. Viipurin "Hirvi" säilyi vahingoitta toisesta maailmansodasta ja on edelleen alkuperäisellä paikallaan.


title: Hirvi (veistos)

text: "Hirven" alkuperäisestä kipsimallista tehty uusi pronssivalos paljastettiin vuonna 1955 Lahden Erkonpuistossa. Merkittävä osa Viipurin evakoista oli sotien jälkeen asettunut asumaan Lahteen, ja patsaan lahjoittivat 50-vuotiaalle Lahden kaupungille paikalliset karjalaisseurat. Samassa puistossa on valos myös toisesta Viipurissa olleesta veistoksesta, Emil Wikströmin veistämästä Mikael Agricolan patsaasta. Lahdessa Helsingin yliopiston ympäristöekologian laitoksen opiskelijat ja Lahden ammattikorkeakoulun opiskelijat ovat vuodesta 2004 alkaen lakittaneet vappuna Erkonpuiston "Hirven". Helsingin yliopiston biologian opiskelijat lakittavat perinteisesti Helsingin patsaan.


title: Hirvi (veistos)

text: "Hirven" kolmas pronssivalos paljastettiin marraskuussa 1969 Turun Kupittaanpuistossa. Se oli lahjoitus kuvanveistäjä Mäntyseltä itseltään. Neljäs kappale pystytettiin vuonna 1972 Helsingin luonnontieteellisen museon eteen. Lisäksi patsaasta on tehty puisia, parinkymmenen sentin korkuisia kopioita sisustus- ja muistoesineiksi.


title: Launeen tie

text: Launeen tiellä tarkoitetaan Lahden eteläistä kehätietä , jonka tarkoituksena on johtaa Hollolan Salpakankaalta Riihimäen tien risteyksestä valtatie 12 Launeen kaupunginosan poikki itään. Hanke on ollut kiistanalainen kolmattakymmentä vuotta Lahden kaupunginvaltuustossa, Päijät-Hämeen seutukaavaliitossa ja Päijät-Hämeen liitossa.


title: Launeen tie

text: Tietä perusteltiin liikenneruuhkien helpottamisella ja sillä, että näin turvataan vaarallisten aineiden kuljetukselta nykyisen valtatien 12 lähellä oleva pohjavesialue sekä vedenottamo. Valtatien 12 nykyistä linjausta on perusteltu sillä, että Launeen tie on investointina turha ja että Lahden kaupungin mahdollisesti kasvaessa edelleen etelään, on Renkomäen linjaus parempi ja Launeen tie tulisi kehätieksi liikaa pohjoiseen muodostuvan asutuksen keskelle. Tämä mielipide on järjestäytynyt Puhdas Laune-liikkeeksi. Samalla kannalla olivat lahtelaiset kansanedustajat Maija-Liisa Lindqvist, Tuija Nurmi, Jouko Skinnari ja Matti Kauppila.


title: Launeen tie

text: Tiehallinto ei ole valmis tukemaan Renkomäen linjausta, vaan ainoastaan Launeen tietä. Joukkotiedotusvälineet ovat olleet yleensä myönteisiä Launeen tielle sillä perusteella, että kauan vireillä ollut hanke saatettaisiin päätökseen.


title: Kansallistaminen

text: Kansallistaminen tarkoittaa ”ottamista kansalliseen omistukseen”, käytännössä yleensä valtion omistukseen, usein vastoin aiemman omistajan tahtoa. Sosialisoiminen tarkoittaa yleensä samaa, joskus ottamista valtiota pienemmän kollektiivin omistukseen.


title: Kansallistaminen

text: Kansallistaminen-käsitettä käytetään yleensä kun jossain valtiossa otetaan talouselämälle tärkeiden toimialojen yleensä ulkomaisille yhtymille kuuluvia yrityksiä väkisin kansalliseen haltuun. Joissain tapauksissa omistajat yrittävät palauttaa omistuksensa ulkopuolisen väliintulon avulla, milloin on mahdollista, että seurauksena on sota kansallistavan valtion ja kansainvälistä yhtymää edustavan valtion kesken.


title: Kansallistaminen

text: Merkittäviä kansallistamisia on tapahtunut toisen maailmansodan jälkeen muun muassa öljyteollisuuden alalla. Myös useiden sosialististen vallankumousten yhteydessä on kansallistettu omaisuutta. Suezin kriisin voidaan katsoa johtuneen Suezin kanavan kansallistamisesta.


title: Kansallistaminen

text: Ranskassa kansallistamisella on tarkoitettu myös sitä, että yksityisiä pankkeja tai teollisuusyrityksiä on otettu valtion haltuun, jolloin kansallisuus on säilynyt ranskalaisena, mutta omistajaksi on tullut valtio.


title: Kansallistaminen

text: Vuonna 2006 merkittävä kansallistamisyritys on Bolivian presidentti Evo Moralesin julistama öljy-yhtiöiden kansallistaminen. Kansallistettavat yritykset kuuluvat brasilialaisille, argentiinalaisille ja ranskalaisille yhtymille.


title: Kansallistaminen

text: Vuonna 2008 Yhdysvallat ajautui Subprime-kriisin painostamana kansallistamaan suurimpia pankki- ja vakuutusalan toimijoitaan. Yhdysvalloissa kansallistaminen tapahtui laskemalla liikkeelle uusi osakesarja, jolla on maksimissaan 79,9 prosentin omistus koko yhtiöstä ja ehdoton määräysvalta sen toimintaan. Nykyiset osakkeenomistajat säilyttivät osakkeensa, mutta niillä ei ole käytännössä äänivaltaa, eikä niille makseta osinkoa. Kansallistettujen yhtiöiden joukossa ovat puolivaltiolliset asuntolainapankit Fannie Mae ja Freddie Mac sekä vakuutusjätti AIG. Syyskuuhun mennessä maan keskuspankki oli käyttänyt kansallistamiseen jo yli 630 miljardia euroa.


title: Maa (leikki)

text: Maa (myös nimellä Maan ryöstö tai Maanvalloitus) on hiekalla tai muulla vastaavalla alustalla pelattava lasten ja nuorten ajanvieteleikki.


title: Maa (leikki)

text: Maahan piirretään suuri ympyrä, joka jaetaan pelaajien määrän mukaisesti tasakokoisiin sektoreihin, maihin. Ympyrän koko riippuu pelaajien koosta. Liian pienessä ympyrässä heitot ovat helppoja ja liian isossa vaikeita. Koska peli suosii pitkäjalkaisia, eroa voi tasoittaa eri kokoisilla mailla. Se kuinka paljon, on sovittava tapauskohtaisesti.


title: Maa (leikki)

text: Pelin alussa jokainen pelaaja asettuu omaan maahansa, josta he eivät saa poistua (ainakaan heiton aikana). Heittovuorossa oleva yrittää heittää ja osua kepillä toista pelaajaa polven alapuolelle. Jos keppi osuu, heittäjä saa vallata kohteelta niin suuren alueen kuin kepillä piirtämällä kykenee rajaamaan. Rajaaminen tapahtuu etenemällä jalat rajojen päällä haara-asennossa kohteen maan ylle ja piirtämällä siihen keppillä uusi rajaviiva. Rajattu alue liitetään heittäjän alueeseen. Jos pelaajan maa vallataan kokonaan, hän putoaa pois ja jos itse valloitaja kaatuu maahan venytettyään liikaa haaroja, ei tämä pelaaja saa mitään. Voittaja on viimeiseksi jäljelle jäänyt.


title: Maa (leikki)

text: Heiton jälkeen vaihtoehtoja on kaksi. Toisessa variaatiossa heittotuloksesta riippumatta heittovuoro siirtyy kohteelle. Tällöin pudonneen pelaajan heittovuoro arvotaan (heittäjä ei mukana) tai käytetään kepin putoamispaikkaa hyödyksi tai annetaan vuoro pienimmän maan omistajalle. Muitakin oikeudenmukaisia vuoron jakovaihtoehtoja varmasti löytyy. Toisessa variaatiossa heittovuoro siirtyy sille, jonka maata lähimmäksi keppi putosi. Tällöin on mahdollista heittosuunnan kanssa taktikoimalla muodostaa liittoutumia, jotka eivät kuitenkaan sovi leikin henkeen.


title: Sosialistinen eduskuntaryhmä

text: Sosialistinen eduskuntaryhmä oli Suomen sosialidemokraattisesta puolueesta (SDP) elokuussa 1940 erotettujen kansanedustajien alkuvuodesta 1941 muodostama eduskuntaryhmä, joka arvosteli voimakkaasti Suomen valtiollisen johdon omaksumaa poliittista suuntaa ja vaati ystävällismielisempää asennoitumista Neuvostoliittoon. Sosialistisen eduskuntaryhmän kansanedustajat vangittiin jatkosodan alettua. Vapauduttuaan he olivat perustamassa Suomen kansan demokraattista liittoa (SKDL).


title: Sosialistinen eduskuntaryhmä

text: Sosialistisesta eduskuntaryhmästä käytetään usein nimeä kuutoset, koska siihen kuului kuusi kansanedustajaa: Karl Harald Wiik, Mikko Ampuja (pj.), Väinö Meltti, Yrjö Räisänen, Kaisu-Mirjami Rydberg ja Cay Sundström. Keskeinen vaikuttaja ryhmässä oli myös Johan Helo, joka ei ollut eduskunnan jäsen. Ryhmän jäsenistä Meltti ei kuulunut syksyllä erotettuihin, sillä hän nousi eduskuntaan vasta helmikuussa 1941. Meltti, jolla ei ollut juurikaan aiempia kontakteja oppositioon, erotettiin puolueesta vasta 27. toukokuuta.


title: Sosialistinen eduskuntaryhmä

text: Talvisodan päätyttyä SDP:n sisälle muodostui oppositio, joka kritisoi puolueen ulkopoliittisia linjauksia. Arvostelun kärki suuntautui etenkin sodan aikana ulkoministerinä toimineeseen Väinö Tanneriin, jonka toimet rauhan edistämiseksi nähtiin riittämättömiksi. Oppositio vaati myös sodanaikaisten poikkeuslakien kumoamista. Se tuomitsi SDP:n kansallista yksimielisyyttä korostaneen linjan ja vastusti sosiaalidemokraattien menoa suojeluskuntiin. Kritiikki tehtiin marxilaiselta pohjalta, ja oppositio piti sosialismin tunnuksia esillä puoluetta voimakkaammin. Opposition mielestä SDP oli hylännyt luokkataistelun ja internationalismin. Monet opposition edustajista olivat kuuluneet SDP:n vasemmistosiipeen jo 1930-luvun puolivälistä lähtien.


title: Sosialistinen eduskuntaryhmä

text: SDP:n johto suhtautui opposition toimintaan jyrkän kielteisesti eivätkä kriitikot päässeet esittämään näkemyksiään puoluelehdistössä. Laajemman yleisön saamiseksi oppositio ryhtyi kesäkuussa suunnittelemaan omaa lehteä. Kirjapainon löytyminen osoittautui kuitenkin ongelmalliseksi, kun SDP Tannerin johdolla kielsi omistamiensa yritysten käytön. Uuden "Vapaa Sana" -lehden näytenumero ilmestyi lopulta 24. heinäkuuta. Päätoimittajaksi tuli opposition johtohahmo K. H. Wiik ja toimitussihteeriksi Rydberg. Toimitusneuvostoon kuuluivat myös Helo, Ampuja, Sundström ja Räisänen. Vapaa Sana sai nopeasti runsaasti lukijoita ja lehden painosmäärä (n. 25 000) oli samalla tasolla SDP:n äänenkannattaja Suomen Sosialidemokraatin kanssa.


title: Sosialistinen eduskuntaryhmä

text: Suomen ja Neuvostoliiton rauhan ja ystävyyden seura aloitti toimintansa samoihin aikoihin SDP:n opposition kanssa. Kommunistijohtoisen SNS:n hallitusta kohtaan esittämä kritiikki oli pitkälti samansuuntaista kuin opposition, ja ne samaistettiin julkisuudessa usein toisiinsa, mutta kyseessä oli kaksi erillistä ryhmää. Wiikiläinen oppositio muodosti vähemmän radikaalin vaihtoehdon SDP:n suuntaan pettyneille. Esimerkiksi Wiik itse suhtautui SNS:ään varauksellisesti, koska hän epäili sen johdossa toimineiden kommunistien motiiveja. SNS:n kannatus oli pienempää opposition vankimmilla tukialueilla. Ryhmät osallistuivat erillisillä listoilla syksyllä 1940 käytyihin Helsingin Työväen Säästöpankin ja Osuusliike Elannon vaaleihin. Elannon vaaleissa oppositio keräsi äänistä 6,6 prosenttia, kun SDP sai 40,8 ja SNS 24,5 prosenttia. Ryhmät tekivät kuitenkin yhteistyötä. Monet opposition kannattajat osallistuivat ystävyystoimintaan, ja muun muassa Helo puhui SNS:n tilaisuuksissa. SAK:n lokakuussa pidetyssä edustajakokouksessa ryhmät muodostivat yhteisen blokin, johon kuului noin kolmasosa edustajista. Noin puolet ay-oppositiosta lukeutui SDP:n oppositioon.


title: Sosialistinen eduskuntaryhmä

text: Kyösti Kallion erottua SDP:n oppositio asetti vuoden 1940 presidentinvaalissa ehdokkaakseen Helon. Hän sai taakseen neljä valitsijamiestä.


title: Sosialistinen eduskuntaryhmä

text: SDP:n asenne puolueoppositiota kohtaan kiristyi kesällä 1940, kun kansainvälinen tilanne kärjistyi ja Vapaa Sana aloitti ilmestymisensä. Heinäkuun lopussa SDP:n puolueneuvosto myönsi puoluetoimikunnalle valtuudet erottaa oppositio ja aie toteutui toimikunnan kokouksessa 27. syyskuuta. SDP:stä erotettiin Vapaan Sanan toimitusneuvoston jäsenet ja Helsingin työväenyhdistyksen Toveriseura. Päätöstä perusteltiin varsinkin sillä, että kuutosten nähtiin toiminnallaan tukevan Neuvostoliiton miehitystoimenpiteitä Baltian maissa. SDP:n piirijärjestöistä erottamisia vastusti syksyllä 1940 vain Uusimaa. SDP:n propagandassa oppositio yhdistettiin tarkoituksellisesti SNS:ään ja niiden tavoitteita pidettiin samoina. SDP antoi tukensa SNS:n lakkauttamiselle. SNS:ää varten säädetty laki, joka kielsi yli 30 henkilön kokoontumiset, vaikeutti myös opposition toimintaa. Marraskuussa SDP erotti puolueen valtuustoryhmästä Helsingissä eronneet kaksi valtuutettua (Ahti Myrsky ja Kalle Kaukonen) sekä 21 tamperelaista ja 3 muuta opposition kannattajaa.


title: Sosialistinen eduskuntaryhmä

text: SDP kävi opposition ja SNS:n vastaiseen hyökkäykseen monella rintamalla. Elokuussa 1940 perustettiin Työväen Yleinen Valistusvaliokunta (huhtikuusta 1941 Työväen Keskusjärjestöjen Yhteistyötoimikunta), jonka päätehtävänä oli puolueesta vasemmalle sijoittuneiden voimien arvostelu. SDP:n, SAK:n, TUL:n ja Työläisnaisliiton muodostama elin oli läheisesti sidoksissa Suomen Aseveljien Liittoon ja sen salaiseen tiedusteluosastoon (SAT, myöhemmin VIA). Kansanedustaja Jorma Tuomisen johtama valistusvaliokunta julkaisi vasemmistolaisia arvostelleita pamfletteja ja painosti muun muassa kirjapainoja. Valiokunnan edustajat kiersivät ympäri maata puhumassa asiasta. Loppuvuonna 1940 perustettiin myös kommunisminvastaisuutta korostaneet puolueosastot Raivaajat ja Uurtajat.


title: Sosialistinen eduskuntaryhmä

text: Vuoden 1940 edetessä Vapaan Sanan julkaiseminen muuttui haastavaksi, kun kirjapainot eivät suostuneet painamaan sitä. Lehden koko pieneni ja valmistus jouduttiin toteuttamaan käsin sekä monistuskoneella. Vuoden 1941 alussa lehden painaminen siirrettiin Ruotsiin syndikalistisen SAC-ammattiliiton painoon, mutta ratkaisu osoittautui liian hankalaksi ja Ruotsissa painettu numero jäi viimeiseksi. Tämän jälkeen ryhmän tiedotus hoidettiin monistetuilla kiertokirjeillä ("Sosialistisen eduskuntaryhmän kirjeitä") ja pamfleteilla.


title: Sosialistinen eduskuntaryhmä

text: 5. tammikuuta 1941 järjestettiin Tampereella kokous, johon kerääntyi SDP:n erotetun opposition ja lakkautetun SNS:n henkilöitä. Kokous valitsi kolmihenkisen toimikunnan johtamaan ryhmän toimintaa. Kannattajat alkoivat perustaa ”sosialistinen työläisyhdistys” -nimellä toimineita paikallisjärjestöjäosastoja. Uusi Sosialistinen eduskuntaryhmä muodostettiin helmikuun 1941 alussa. Tutkija Hannu Soikkasen mukaan ryhmittymä olisi luultavasti perustanut uuden puolueen, jos se olisi ollut mahdollista poikkeustilalakien ollessa voimassa. SDP erotti kevään aikana monia jäseniä ja useita jäsenyhdistyksiä, jotka olivat esiintyneet yhteistyössä opposition kanssa. Esimerkiksi 25. huhtikuuta erotettiin koko Nokian työväenyhdistys, joka kieltäytyi erottamasta puoluetoimikunnan erottamia jäseniään.


title: Sosialistinen eduskuntaryhmä

text: Keväällä 1941 kuutosten arvostelu alkoi suuntautua etenkin Suomen hallituksen natsi-Saksaan nojautuvaan politiikkaan. Jatkosodan sytyttyä eduskuntaryhmän toiminta kävi yhä hankalammaksi ja lopulta kaikki kuusi kansanedustajaa ja Helo pidätettiin 23.–29 elokuuta epäiltynä maanpetoksellisesta toiminnasta. SDP:n ministerit ja eduskuntaryhmä vastustivat vangitsemisia, mutta toimenpiteisiin alistuttiin eikä niitä lähdetty vastustamaan laajemmin.


title: Sosialistinen eduskuntaryhmä

text: Turun hovioikeus tuomitsi kuutoset 24. helmikuuta 1942 kuritushuonerangaistuksiin. Ampuja sai kaksi vuotta, Meltti ja Helo kolme, Räisänen ja Rydberg neljä, Wiik seitsemän sekä Sundström kahdeksan vuotta. Korkein oikeus lyhensi Rydbergin rangaistusta vuodella. Oikeuden päätöksen jälkeen tutkintavangit siirrettiin Riihimäen keskusvankilaan. Marraskuussa 1941 eduskunnan puhemies totesi, etteivät he ole enää kansanedustajia ja että heidän tilalleen eduskuntaan oli kutsuttu varamiehet. Keskustelu kuutosista kiellettiin lehdistössä 28. helmikuuta 1942 sisäasiainministeriön aloitteesta.


title: Sosialistinen eduskuntaryhmä

text: Moskovan välirauhan tultua voimaan kuutoset pääsivät välirauhansopimuksen 20. artiklan nojalla ulos vankilasta ja takaisin eduskuntaan, jolloin heidän tilalleen valitut menettivät kansanedustajan paikkansa. Pian tämän jälkeen kuutoset olivat keskeisessä asemassa SKDL:ää perustettaessa. Wiik valittiin liiton ensimmäiseksi puheenjohtajaksi. Helo toimi Paasikiven II hallituksen valtiovarainministerinä. Vapaa Sana alkoi ilmestyä uudelleen 7. marraskuuta 1944 ja siitä tehtiin SKDL:n pää-äänenkannattaja.


title: Sosialistinen eduskuntaryhmä

text: Tammikuussa 1945 kuutoset tekivät eduskuntakyselyn henkilöistä, joiden he katsoivat olleen vastuussa Suomen joutumisesta jatkosotaan. Kyselyssä mainittiin nimeltä entinen tasavallan presidentti Risto Ryti, entinen pääministeri Jukka Rangell ja Suomen entinen Berliinin-lähettiläs Toivo Kivimäki. Kirjailija Yrjö Soini on pitänyt tätä virallisena ”pelinavauksena” sotasyyllisyysasiassa.


title: Sosialistinen eduskuntaryhmä

text: Eduskuntavaaleissa 1945 kuutoset asettivat SKDL:n listoille lähes yhtä paljon ehdokkaita (66) kuin kommunistit (72). Kuutoset Melttiä ja Ampujaa lukuun ottamatta uusivat paikkansa. Yhteensä eduskuntaan nousi SKDL:n listoilta 32 kommunistia ja seitsemän kuutosryhmän kannattajaa sekä neljä (vaaliliitossa olleen) SDP:n opposition edustajaa. Maaliskuussa 1946 osa kuutosista oli perustamassa Sosialistista yhtenäisyyspuoluetta (SYP), joka toimi SKDL:n sisällä.


title: Linnateatteri

text: Linnateatteri on vuonna 2003 perustettu turkulainen ammattiteatteri. Linnateatterilla on ollut kaksi kotinäyttämöä, teatterisali ja teatteriravintola, jotka molemmat sijaitsevat vanhassa kivipainossa osoitteessa Linnankatu 31. Linnateatterilla on myös kesäteatterit Turussa Aboa Vetus & Ars Nova -museossa ja Linnateatterin pihalla. Syksystä 2017 alkaen Linnateatteri toimii myös Alvar Aallon suunnittelemassa Lounais-Suomen Maalaistentalossa tiloissa, joissa Turun kaupunginteatteri toimi vuoteen 1954 saakka.


title: Linnateatteri

text: Teatterin taiteellisena johtajaksi tuli vuonna 2012 Kari-Pekka Toivonen ja 2014 Petteri Summanen. Elokuussa 2016 taiteellisena johtajana ja teatterinjohtajana aloitti Kalle Lamberg.


title: Linnateatteri

text: Vuonna 2012 Linnateatteri teki yhteistyönä suurproduktion "Kakola – Rockmusikaali Turusta" Turun kaupunginteatterin kanssa. Sen pääosia esittivät Veeti Kallio sekä Reeta Vestman.


title: August Gailit

text: August Gailit (9. tammikuuta 1891 Sangasten lähellä – 5. marraskuuta 1960 Örebro, Ruotsi) oli virolainen kirjailija. Hän kirjoitti ajankohtaan nähden rohkean eroottissävytteisiä romaaneita ja novelleja.


title: August Gailit

text: Gailit kuului kirjailijaryhmä Siuruun.


title: August Gailit

text: Gailit oli Viron vapaussodassa sotakirjeenvaihtajana ja kirjoitti ajasta myöhemmin teoksen "Isade maa". Vuonna 1944 hän pakeni Ruotsiin, jossa asui loppuelämänsä. Myöhäisissä teoksissa näkyy isänmaan menettämisen aiheuttama tuska ja ikävä.Molemmat yllä mainitut kirjat on sovitettu myös elokuviksi.


title: Norjan lippu

text: Norjan lippu () on Norjan valtion virallinen lippu. Lippu on väriltään punainen, jossa on lipun reunoihin asti ulottuvana valkoisen reunuksen ympäröimä sininen risti. Sinivalkoinen risti on siirretty tankoa kohden, joten liehuvassa lipussa vapaa osa on pidempi kuin tankoon kiinnitetyt kolme muuta osaa. Tämä on erikoisuus, joka seuraa Tanskan lipun esimerkkiä ja on käytössä muissakin Skandinavian maissa ja Suomessa. Siirron tarkoituksena on korjata optista vaikutelmaa, jonka mukaan lippu näyttäisi epäsuhtaiselta toisen pään liehuessa vapaasti tuulessa.


title: Norjan lippu

text: Aina 1500-luvulta lähtien vuoteen 1814 asti Norja oli osa Tanskaa, joten siellä käytettiin Tanskan lippua. Vuonna 1814 Norja oli hyvin lyhyen ajan itsenäinen, jona aikana käytettiin Tanskan lippua johon oli lisätty Norjan vaakunakuvio tangon puoleiseen yläkulmaan. Tämä lippu säilyi käytössä vuoteen 1821 saakka, vaikka Norja oli ollut personaaliunionissa Ruotsin kanssa vuodesta 1814 lähtien. Kuitenkin vuonna 1815 myös toinen molempien valtioiden yhdistelmälippu otettiin käyttöön. Kyseessä oli Ruotsin lippu, sillä lisäyksellä, että lipun tangon puoleisessa yläkulmassa oli punaisella pohjalla oleva valkoinen risti.


title: Norjan lippu

text: Samoihin aikoihin Fredrik Meltzer, Norjan suurkäräjien (Storting) jäsen, esitti erikoisesti norjalaisen lipun käyttöönottoa ja se virallistettiinkin vuonna 1821. Vuonna 1844 luotiin yhteinen tunnuskuvio, joka sijoitettiin lippujen tangonpuoleiseen yläkulmaan. Kuvion tarkoituksena oli symboloida kahden maan tasavartaista asemaa unionissa.


title: Norjan lippu

text: Kasvava tyytymättömyys unioniin Ruotsin kanssa johti vähitellen siihen, että suurkäräjät peruivat vuonna 1899 myös yhteisen tunnuksen käytön kauppalipussa ja merenkulkijoiden lipussa. Vuoden 1905 täydellisen itsenäisyyden jälkeen Norjassa myös sotalippu tuli käyttöön. Näin Fredrik Meltzer suunnittelema ja propagoima lippu tuli lopullisesti maan viralliseksi lipuksi.


title: Norjan lippu

text: Fredrik Meltzer oli valinnut lippuehdotukseensa kristillisen ristin, näin hän halusi seurata muiden pohjoismaiden perinteen mukaista esimerkkiä. Kuitenkin väreistä voidaan kertoa, että punainen, sininen ja valkoinen valittiin edustamaan demokratiaa. Nämä värit ovat esillä myös monien muiden maiden lipuissa (esimerkiksi Yhdysvaltojen, Ranskan, Yhdistyneen kuningaskunnan sekä Alankomaiden lipuissa).


title: Norjan lippu

text: Toisaalta Norjan lippu pohjautuu paljolti Tanskan lippuun, joka oli myös Norjan lippu vuoteen 1914 asti. Joidenkin näkemysten mukaan sininen risti voisi olla Ruotsin lipun vaikutusta.Norjan lipun viralliset suhteet ovat:


title: Norjan lippu

text: Värit ovat määritellyt Pantone-kartan mukaisesti:


title: Fun House

text: Fun House on rockyhtye The Stoogesin vuonna 1970 julkaistu albumi. Alkuaan vaatimattomasti menestynyttä levyä pidetään nykyisin rock-klassikkona. "Fun Housen" musiikki edustaa eräänlaista raivokasta psykedeelisen rockin ja garage rockin välimuotoa. Seassa on myös jazzvivahteita esimerkiksi kappaleissa "Dirt" ja "1970".


title: Fun House

text: Albumista julkaistiin vuonna 2005 uusi versio, joka sisältää toisen levyn, jossa on mm. demoversioita albumin kappaleista.


title: Fun House

text: Albumista julkaistiin vuonna 1999 myös boxi, joka sisälsi kaikki albumisessioiden demot.


title: Musta kauppahinta

text: Mustalla kauppahinnalla tarkoitetaan kiinteistönkaupassa kauppakirjaan merkityn hinnan ylittävää kauppasummaa. Tällä järjestelyllä pyritään hankkimaan laitonta veroetua.


title: Carl Mannerheim

text: Carl Mannerheim-nimellä tarkoitetaan usein marsalkka Carl Gustaf Emil Mannerheimia. Nimi on kuitenkin ollut usean henkilön nimi:


title: Kultainen bulla

text: Kultainen bulla () tarkoittaa kultaista sinettiä tai kultaisella sinetillä varustettua asiakirjaa. Erityisesti sillä tarkoitetaan keisari Kaarle IV:n 1356 julkaisemaa valtioasetusta, jossa mm. säädettiin Saksan keisarikunnan keisarinvaalista ja vaaliruhtinaiden oikeuksista. Se oli Saksan tärkein perustuslaki.


title: Kultainen bulla

text: Myös Unkarin kuningas Andreas II joutui tekemään vuonna 1222 kultaisen bullan 1200-luvun Unkarin taloudellisen ja sisäpoliittisen tilan heikkenemisen takia. Kultainen bulla määritteli unkarilaisten aatelisten ja aatelittomien oikeudet.


title: Tuure Salo

text: Tuure Olavi Hermanni Salo (7. helmikuuta 1921 Rovaniemi – 19. huhtikuuta 2006 Rovaniemi) oli suomalainen poliitikko ja virkamies. Salo toimi Rovaniemen pitkäaikaisena kaupunginjohtajana, kansanedustajana sekä ministerinä.


title: Tuure Salo

text: Salo opiskeli Helsingin yliopistossa suorittaen ylemmän oikeustutkinnon vuonna 1947. Varatuomarin arvo hänelle myönnettiin vuonna 1950. Salo työskenteli asianajajana Helsingissä ja Kemissä 1947–1950, jonka jälkeen hän toimi Rovaniemen säästöpankin toimitusjohtajana vuosina 1950–1963. Rovaniemen kaupunginjohtajaksi Salo valittiin 1963. Hän hoiti tehtävää aina vuoteen 1984 asti.


title: Tuure Salo

text: Eduskuntaan Salo valittiin Lapin läänin vaalipiiristä vuonna 1962. Hän oli Suomen Kansanpuolueen kansanedustajana vuosina 1962–1965 ja Liberaalisen kansanpuolueen kansanedustajana vuosina 1965–1970. Salo oli oikeusministerinä Sorsan II hallituksessa 1977–1978.


title: Francisco Suárez

text: Francisco Suárez (5. tammikuuta 1548 Granada – 25. syyskuuta 1617 Lissabon) oli espanjalainen myöhäisskolastikoksi kutsuttu teologi ja filosofi, jonka mukaan kansainvälinen oikeus oli asetettua, positiivista oikeutta, jonka lähteitä olivat tapaoikeus ja valtioiden väliset sopimukset.


title: Fusku

text: Fusku, joka tunnetaan myös nimellä lava-jive tai Single-time Swing on jivestä kehittynyt, foksin askelrytmityksellä tanssittava rock'n'swing -tanssi, jota tanssitaan erityisesti tanssilavoilla. Se on mukava ja letkeä tanssi, joka askeltensa suhteellisen helppouden takia soveltuu tanssittavaksi kenelle tahansa, ja jossa on silti riittävästi kuvioita ja mahdollisuuksia pitämään menon kiinnostavana taitavammillekin.


title: Fusku

text: Fuskua tanssitaan paritanssina pääasiassa avoimessa otteessa. Fuskun askel on rytmitykseltään foksista tuttu hidas-hidas-nop-nop, mutta fuskussa nopeat askeleet otetaan taka-askeleena eli ns. rock-askeleena. Polvet ja nilkat tekevät jokaisella askeleella joustoa. Fusku sopii tanssittavaksi myös niille nopeille kappaleille, joilla monimutkaisemmilla tanssityyleillä olisi tullut raja vastaan jo kauan sitten. Fuskua voi tanssia mihin tahansa nelijakoiseen musiikkiin, lavoilla usein näkeekin ihmisten tanssivan nopeampia fokseja fuskuna tai buggina.


title: Fusku

text: Fuskussa voi käyttää samoja kuvioita kuin jivessä ja muissa rock'n'swing -tansseissa.


title: Fusku

text: Fuskua tanssitaan niin harrastuspohjalta kuin kilpatanssinakin. Lajin opetukseen pääsee käsiksi menemällä jonkun rock'n'swing -tansseihin erikoistuneen seuran tai kerhon tunneille, tai seura/lavatanssikurssille, joiden opetusohjelmassa fusku on.


title: Jive (tanssi)

text: Jive on 1940-luvulla kehitetty paritanssi. Suomessa jive oli yleinen tanssi 1950–60-luvuilla, mutta sen suosio on hieman hiipunut kilpatanssikuvioiden ulkopuolella. Jive-musiikkia soitetaan lavoilla 1 - 3 kertaa illassa, eli 2 - 6 kappaletta. Jive-musiikkiin sopii parhaiten (oikeastaan ainoastaan) jivenaskellus. "Tanssikansa" tanssii tällöin aina jiveä. Alaa ovat vallanneet fusku ja bugg. Fuskua tanssitaan kuitenkin pääasiassa foksimusiikkiin ja buggia tasatahtiseen musiikkiin.


title: Jive (tanssi)

text:
Jiven askelkuvio vaatii etenkin nopeassa musiikissa melko nopeita jalkoja. Eri lähteissä optimitempoksi määritellään 42–46 tahtia/min. Lavatansseissa ja muussa vapaa-ajan tanssimisessa tanssia joudutaan hyvin usein tanssimaan hitaammallakin tempolla. Nopeampikin musiikki käy, mutta vaatii tanssijalta jo huomattavasti enemmän.
Jive on kaikista nopein kilpatanssi.


title: Jive (tanssi)

text: Jiveä tanssitaan paritanssina nelijakoiseen musiikkiin. Jive on siis myös kilpatanssi, joka lasketaan latinalaistanssien joukkoon.


title: Jive

text: Jive voi tarkoittaa:


title: Raw Power

text: Raw Power on yhdysvaltalaisen rockyhtye Iggy & The Stoogesin kolmas studioalbumi, joka julkaistiin vuonna 1973. Albumin tunnetuin kappale lienee "Search And Destroy". Tällä albumilla kitaristi Ron Asheton soittaa poikkeuksellisesti bassoa. James Williamson soittaa kitaraa.


title: Raw Power

text: Albumin raivokas ja repivä rock and roll ei heti saavuttanut suuren yleisön suosiota. Punkin synnyttyä pari vuotta myöhemmin punkkarit kuitenkin pitivät The Stoogesia musiikkityylinsä edelläkävijänä. Nykyisin "Raw Power" luetaan rockin klassikkoalbumeiden joukkoon.


title: Raw Power

text: Albumin äänityssessioissa nauhoitettiin myös demokappaleita, joita ei loppujen lopuksi koskaan levytetty studioalbumille. Joitakin näistä kappaleista voi kuulla liveversioina albumilla "Metallic K.O.". Myöhemmin albumisession demot julkaistiin vuonna 2005 kokoelmakansiolla "Heavy Liquid".


title: Raw Power

text: Albumista julkaistiin vuonna 1997 uudelleen miksattu CD-laitos. Uusi miksaus oli tarkoituksellisesti raskaampi ja hyökkäävämpi kuin alkuperäisessä. Albumista ei ole julkaistu demoäänityksiä ja kappaleiden vaihtoehtoisia versioita sisältävällä bonuslevyllä varustettua laitosta, toisin kuin kahdesta aikaisemmasta The Stoogesin albumista.


title: Kagaali

text: Kagaali oli ensimmäisellä sortokaudella (1899–1905) Suomessa syntynyt vastarintajärjestö. Se vastusti venäläistämistoimia ja niitä toteuttanutta valtakoneistoa, etenkin kenraalikuvernööri Nikolai Bobrikovia. Järjestön tärkein ase oli propaganda.


title: Kagaali

text: Sana kagaali tulee heprean sanasta "kahal" ’seurakunta, yhteenliittymä’. Se oli pilkkanimi, jolla Venäjän konservatiivilehdet ilkkuivat hallituksenvastaiselle toiminnalle Suomessa. Kagaali tarkoitti alkujaan Venäjän juutalaisten seurakuntien keskuselintä.


title: Kagaali

text: Suomen venäläistämistoimenpiteet jakoivat suomalaiset myöntyväisyyspolitiikan kannattajiin ja venäläistämispolitiikan vastustajiin eli perustuslaillisiin. Suomen oman sotaväen lakkauttamisen jälkeen keisari antoi 12. heinäkuuta 1901 julistuksen yleisvaltakunnallisen asevelvollisuuden toimeenpanemisesta Suomessa. Ensimmäinen elokuuta 1901 Suomen myöntyvyyspolitiikkaa kannattava senaatti päätti – Kustaa III:n aikaisen ”Suomen perustuslain” mukaan laittomasti – annetun lain liittämisestä Suomen suurruhtinaskunnan asetuskokoelmaan.


title: Kagaali

text: Perustuslaillisten ensimmäinen järjestäytyneeseen passiiviseen vastarintaan tähdännyt kokoontuminen pidettiin 3. elokuuta 1901 entisen keisarin kenraalin Julius af Lindforsin luona Tuurholman kartanossa Helsingin Laajasalossa. Kokouksen johtajana oli Leo Mechelin ja osallistujina lähinnä vanhoja valtiopäivämiehiä – myös Yrjö Sakari Yrjö-Koskista oli pyydetty mukaan, mutta hän ei osallistunut. Kokouksessa päätettiin lähinnä asevelvollisuuskutsuntoja vastustaneen adressin keräämisestä, mutta sen innoittamana joukko nuorempia perustuslaillisia päätti perustaa salaisen keskusjärjestön. Näin syntyi Kagaali, jonka toiminta alkoi elo–syyskuussa.


title: Kagaali

text: Kagaalin varsinainen perustamiskokous pidettiin 15. syyskuuta 1901 varatuomari Arne Cederholmin asianajajatoimistossa, joka sijaitsi Helsingissä Pohjoisesplanadin ja Unioninkadun kulmauksessa. Kokouksessa olivat läsnä Arne Cederholm, Ernst Estlander, Th. Homen, Adolf von Bonsdorff, Carl Mannerheim, F. von Wright ja lyhyen hetken Eugen Wolff. Tätä tilaisuutta pidetään Kagaalin varsinaisena perustavana kokouksena.


title: Kagaali

text: Myöhemmin uusia kokouksia pidettiin tässä samassa paikassa. Kagaali perusti Helsinkiin keskustoimikunnan ja jakoi maan 45 piiriin. Sillä oli noin 500 kirjeenvaihtajaa, jotka huolehtivat paikkakunnillaan työn järjestämisestä ja hankkivat avukseen paikallisia asiamiehiä, jotka jakoivat heidän kanssaan salaisia painotuotteita ja tekivät muita tehtäviä.


title: Kagaali

text: Mechelin laati kansalaisadressin, johon kertyi noin 500 000 nimeä. Keisarille adressi toimitettiin syyskuussa, mutta vastaanotto oli jyrkkä. Kenraalikuvernööri Bobrikov reagoi adressiin uhkaamalla aseistakieltäytyjiä opiskelupaikkojen menetyksillä ja virkakielloilla. Kagaalin järjestämät kutsuntalakot saivat keisarin lopulta kuitenkin luopumaan asevelvollisuuden toimeenpanosta.


title: Kagaali

text: Vuoden 1902 toukokuussa perustettiin myös Naiskagaali, jonka toimintaan kuului muun muassa kiellettyjen painotuotteiden salakuljetus ja jakelu, salaisten viestien välittäminen sekä varojenkeruu. Naiskagaali oli Kagaalin sisarjärjestö. Sen johtajiin kuului muun muassa nuorsuomalainen tohtori Tekla Hultin, joka myös tuki aktivisti- ja jääkäriliikkeitä. Naiskagaali muun muassa levitti kiellettyä poliittista kirjallisuutta, kuten maanalaista lehteä Vapaita lehtisiä (Fria Ord).


title: Kagaali

text: Passiivisen vastarinnan keskushahmo oli entinen senaattori Leo Mechelin, mutta hän ei kuulunut Kagaalin varsinaiseen keskusjohtoon, jonka muodostivat Carl Mannerheim (marsalkan vanhempi veli), Adolf von Bonsdorff, Ernst Estlander, J. N. Reuter, Adolf Törngren ja Wilhelm Zilliacus ruotsalaisesta puolueesta sekä nuorsuomalaiset Eero Erkko, Th. Homén, Heikki Renvall ja P. E. Svinhufvud. Keskeisiä johtajia olivat myös Kustavi Grotenfelt, Eduard Polón, Harald Neovius, Edvin Castrén, Theodor Schwindt ja Mauno Rosendal.


title: Kagaali

text: Muita tunnettuja Kagaalin jäseniä olivat Th. Rein, R. A. Wrede, K. F. Ignatius ja Otto Donner, Lennart Gripenberg, Wilhelm Chydenius, K. J. Ståhlberg ja K. G. Söderholm.


title: Kagaali

text: Naiskagaalissa vaikuttivat muun muassa Dagmar Neovius, Tekla Hultin, Katri Bergholm, Maissi Erkko, Nanny Lilius, Helmi Setälä ja Cely Mechelin.


title: Kagaali

text: Bobrikovin saatua diktaattorin valtuudet 29. maaliskuuta 1903 hän karkotti maasta Kagaalin johtohenkilöt, minkä jälkeen Kagaalin toimintaa johdettiin Tukholmasta käsin. Maanalaiset lehdet "Fria Ord", "Vapaita Sanoja", "Vapaita lehtisiä" kirjoitettiin ja painettiin useimmiten Tukholmassa. Kagaali järjesti Ruotsissa myös muun muassa Bodenin kokouksen maaliskuussa 1904. Enemmistö pysyi Mechelinin väkivallattoman vastarinnan linjalla, mutta kirjailija Konni Zilliacuksen vähemmistösiipi perusti aktiivisen vastustuspuolueen, ja aktivistit muun muassa murhasivat Venäjän vallan edustajia, salakuljettivat aseita ja oikeistolaisuudestaan huolimatta solmivat liittoja muun muassa Venäjän sosialistivallankumouksellisten kanssa. Professori Mechelin puolestaan teki yhteistyötä Venäjän liberaalien (kadettipuolue) kanssa.


title: Kagaali

text: Diktatuuriasetuksen jälkeen Kagaalin toiminta vaikeutui, mutta vielä vuoden 1904 säätyvaltiopäivävaaleissa se onnistui vaikuttamaan passiivista vastarintaa kannattavien voittoon. Kagaali hajaantui vuoden 1905 suurlakon jälkeen, kun marraskuun manifesti lopetti yhtenäistämistoimet. Kagaalia ei koskaan virallisesti lakkautettu, mutta käytännössä sen toiminta päättyi yhteiseen lounaaseen 18. marraskuuta 1905.


title: Kagaali

text: Y. S. Yrjö-Koskisen johtama Suomalainen puolue perusti 17. lokakuuta 1901 kolmijäsenisen valiokunnan, jonka jäseniä olivat Yrjö-Koskinen, J. R. Danielson-Kalmari ja Viktor Löfgren, sekä varamiehenä K. A. Brander. Branderin tehtäväksi oli annettu lukea Kagaalin julkaisemat lentolehtiset ja tarvittaessa tehdä niitä vastustavia lehtisiä. Kagaalin vastustaessa laittomia kutsuntoja vuonna 1903 kolmijäseninen valiokunta lähetti omia edustajiaan, usein raittiuspuhujiksi naamioituneina, pitämään puheita kutsuntoihin osallistumisen puolesta. Kirkkoherra Elis Bergroth, kirkkoherra J. Hollmén, pastori K. R. Kares, kirkkoherra Blomberg ja maisteri Akseli Järnefelt kiertelivät "raittiuspuhujina" vastustamassa Kagaalin toimintaa.


title: Kagaali

text: Venäjä kärsi vuonna 1905 sodassa Japania vastaan nöyryyttävän tappion, mikä laukaisi yhteiskunnallisia levottomuuksia, ja lopulta keisari luopui itsevaltiudestaan parlamentin (duuma) hyväksi. Suomalaisetkin perustuslailliset jatkoivat vastarintaansa sosialistien tuella, jolloin keisari antoi Mechelinin muodostaa hallituksen (senaatin) ja tuoda Suomen suuriruhtinaskuntaan yleisen ja yhtäläisen ääni- ja vaalioikeuden sekä ihmisoikeudet (1906). Tähän päättyi ensimmäinen sortokausi.


title: Kagaali

text: Kagaalin muistokivi on pystytetty vuonna 1901 Laajasaloon Tullisaaren puistoon.


title: Suuhygienisti

text: Suuhygienisti on ihmisten suun terveydenhuollon ammattilainen, jonka työnkuvaan kuuluu suunterveyden edistäminen sekä hammas- ja suusairauksien ehkäisy ja varhaishoito. Suuhygienisti työskentelee muun muassa terveyskeskuksissa, hammaslääkäriasemilla, kouluissa ja päiväkodeissa.


title: Suuhygienisti

text: Suomessa suuhygienistiksi opiskellaan ammattikorkeakoulussa suun terveydenhuollon koulutusohjelmassa. Tutkinnon laajuus on 210 opintopistettä, ja opiskelu kestää noin 3,5 vuotta. Valvira myöntää suuhygienistin ammatinharjoittamisoikeuden. Vuonna 2013 Suomessa oli noin 1 600 terveyspalveluissa työskentelevää suuhygienistiä.


title: Optometristi

text: Optometristi ja optikko ovat ammattinimikkeitä, joita käyttää laillistettu optikko. Optometristi tarkoittaa sellaista laillistettua optikkoa, jolla on rajattuun lääkkeenmääräämiseen oikeuttava koulutus ja jolla on pätevyyttä suorittaa silmien terveystarkastuksia. Ne laillistetut optikot, joilla ei ole rajattuun lääkkeenmääräämiseen oikeuttavaa koulutusta, käyttävät ammattinimikettä optikko. Edellä mainittu jako kahteen ammattinimikkeeseen otettin Suomessa käyttöön vuonna 2017. Tämä jako vastaa WCO:n () globaalin osaamisluokituksen mukaisia ammattinimikkeitä.


title: Optometristi

text: Nykyisin kaikki optometrian opiskelijat saavat peruskoulutuksessa oikeudet rajattuun lääkkeenmääräämiseen, joten he valmistuvat suoraan optometristeiksi. Ennen 12/2014 valmistuneet laillistetut optikot eivät ole saaneet perusopintojensa yhteydessä oikeuksia rajattuun lääkkeenmääräämiseen vaan heidän pitää suorittaa erillinen lisäkoulutus saadakseen em. oikeudet. Vuoden 2019 alussa Suomessa on noin 780 optometristia ja 720 optikkoa. Tulevien vuosien aikana optikoiden määrä vähenee koko ajan.


title: Optometristi

text: Optometristi työskentelee lähinnä optikkoliikkeessä. Optometristi tekee näöntarkastuksia, silmän terveystarkastuksia ja kirjoittaa silmälasimääräyksiä. Optometristi myös valmistaa ja huoltaa silmälaseja. Optometristiksi opiskellaan ammattikorkeakoulussa optometrian koulutusohjelmassa. Laajuudeltaan tutkinto on 210 opintopistettä, ja sen suorittamiseen menee noin kolme ja puoli vuotta.


title: Optometristi

text: Suomessa optometristiksi voi opiskella Helsingissä Metropolia-ammattikorkeakoulussa sekä Oulun seudun ammattikorkeakoulussa.


title: Optometristi

text: 1800-luvulla silmälaseja tekivät ensin kiertävät linssinhiojat ja instrumenttimaakarit, jotka kaupustelivat myös ilmapuntareita, kaukoputkia ja suurennuslaseja. Sitten silmälasien teko siirtyi kelloseppien ammattikunnalle, jotka pitivät tarjolla yleisimpiä virheitä korjaavia valmissilmälaseja mutteivät välttämättä kyenneet räätälöimään linssejä asiakkaan tarpeen mukaan. Osa kellosepistä kuitenkin vähitellen kouluttautui "kelloseppäoptikoksi" ja hankki laitteet silmälasien räätälöintiin. Tehtävään opiskeltiin ammattikuntalaitoksen menetelmällä, jossa saattoi suorittaa kisällin tutkinnon neljän vuoden opissa olon jälkeen. Kisällin tutkinto oikeutti saamaan pohjoismaisen optikkokirjan, joka antoi pätevyyden muissakin Pohjoismaissa.


title: Optometristi

text: 1900-luvun alkuvuosikymmeninä oppia alettiin hakea Saksasta Jenan ja Berliinin kaksivuotisista optikkokouluista, joissa opiskelleet kutsuivat itseään "diplomioptikoiksi".


title: Optometristi

text: Kisällintutkinnot lopetettiin vuonna 1961, kun optikko-tutkintonimike laillistettiin. Vuonna 1950 oli Helsingin Kansakoulukadulle perustettu keskikoulupohjainen, nelivuotinen Optikkokoulu (virallisesti Erikois-Optikkojen Liiton Koulu). Samassa yhteydessä toimi vuodesta 1954 kaksivuotinen Optisen alan ammattikoulu, joka valmisti "silmälasintajan" ammattiin. Siitä oli mahdollisuus lisäopinnoilla kouluttautua edelleen optikoksi. Ammattikoulusta tuli myöhemmin Silmälasioptikkokoulu. Myös alan johtavalla yrityksellä Instrumentariumilla oli omaa optikkokoulutusta vuodesta 1964.


title: Optometristi

text: "Optikkomestariksi" saattoi näyttötutkinnon kautta valmistua 1970-luvulle asti, jolloin optikkokoulutus siirtyi valtiolle. Valtiollistamisen yhteydessä sekä Optikkokoulu että Instrumentariumin optikkokoulutus lopetettiin, ja optikkokoulutuksesta alkoi vuonna 1978 huolehtia Helsingin IV sairaanhoito-oppilaitoksen optikko-osasto. Koulun nimeksi tuli 1987 Helsingin IV terveydenhuolto-oppilaitos. 1990-luvulla alettiin perustaa ammattikorkeakouluja, ja muiden opistotasoisten koulutusten tavoin optikkokoulutuskin siirtyi ammattikorkeakoulujen tehtäväksi.


title: Heart of Gold

text: Heart of Gold on kanadalaisen muusikon Neil Youngin tunnetuimpia kappaleita. Se julkaistiin hänen menestysalbumillaan "Harvest" vuonna 1972. Kappale julkaistiin samana vuonna myös singlenä. Kappale meni julkaisuviikkonaan suoraan Yhdysvaltojen singlelistan ykköseksi.


title: Heart of Gold

text: Kappale alkaa akustisella kitarariffillä, jonka päälle alkaa soida huuliharppuriffi. Alun lisäksi kertosäe on hyvin tunnettu. Kappaletta on samplattu muun muassa suomalaisen rap-duon Jontin & Shakan kappaleessa ”Päiväni murmelina”.


title: Hoitotyö

text: Hoitotyö on terveyden- ja sairaanhoidon työtä. Hoitotyön tieto- ja taitoperusta ovat keskeisiä muun muassa ensihoitajan, sairaanhoitajan, lähihoitajan, perushoitajan (vuoteen 2008) ja terveydenhoitajan työssä. Hoitotyötä säätelevät Suomessa muun muassa terveydenhuoltolaki, laki terveydenhuollon ammattihenkilöistä sekä laki potilaan asemasta ja oikeuksista sekä eettiset ohjeet.


title: Hoitotyö

text: Lain mukaan esimerkiksi diagnoosi eli taudinmääritys kuuluu lääkärin vastuualueelle, mutta pätevän sairaanhoitajan osallisuutta taudinmääritykseen ei ole laissa kielletty. Myös lääkereseptin kirjoittamisoikeutta on viime vuosina eräissä tapauksissa siirretty sairaanhoitajalle.


title: Hoitotyö

text: Suomessa hoitotyötä voi opiskella ammattikorkeakoulussa. Ammattikorkeakoulusta valmistuvien tutkintonimikkeitä ovat:Muista sosiaali-ja terveysalan AMK koulutusohjelmista valmistuvien nimikkeitä: Toisen asteen ( vanha "kouluaste") perustutkinnosta valmistuvat lähihoitajat, jotka suuntaavat opinnoissaan viimeisen vuoden joihinkin seuraavista: Poistuneita vanhoja kouluasteen tutkintonimikkeitä ovat:


title: Hoitotyö

text: Hoitotyötä voidaan organisoida monella tavalla. Näitä voivat olla tehtäväkeskeinen malli, ryhmätyömalli, modulaarinen malli, yhteisöllinen, malli yksilövastuinen malli tai sovellettu sekamalli. Useissa hoitotyön toimintayksiköissä toimintamallina on yksilövastuinen hoitotyö, jossa olennaisena käsitteenä on omahoitaja. Modulaarista mallia pidetään yhtenä yksilövastuisen mallin muodoista.


title: Hoitotyö

text: Hoitotyön kehityksen kuluessa ovat ammattinimikkeet vaihtuneet. Esimerkiksi terveydenhuollon nimikkeistä ovat poistuneet alilääkäri, apuhoitaja ja sairaala-apulainen. Tilalle on tullut nimikkeitä muun muassa erikoistumisaloittain.


title: Hoitotyö

text: Hoitotyön opetus ei ole uusi alue. Vuodesta 1944 alkaen toiminut Venny Snellmanille nimetty Sairaanhoitajien koulutussäätiö SHKS julkaisi tasokasta oppikirjamateriaalia. Jo sitä ennen WSOY julkaisi Suomen sairaanhoitajataryhdistyksen toimittamaa toistakymmenosaista "Sairaanhoitajattarien oppikirjaa". Professori Harald(?) Fabritiuksen kirjoittama ensimmäinen osa käsitteli ihmisruumiin anatomiaa ja fysiologiaa ja apteekkari Ella Erikssonin laatima toinen osa lääkeaineoppia. Kolmas osa, jonka kirjoittivat Sophie Mannerheim ja Ellen Nylander ja jonka Nylander ja Olga Lackström osittain uudistivat vuonna 1930, käsitteli laajasti itse hoitotyötä ja sairaanhoitajan roolia. Karolina Eskelinin neljäs osa käsitteli gynekologista sairaanhoitoa, professori Birger Runebergin viides osa kirurgiaa ja Gösta Beckerin kuudes osa sisätautioppia sekä seitsemäs Oskar von Hellensin kirjoittama osa terveydenhoito-oppia, kaikkia sairaanhoitajan näkökulmasta.


title: Hoitotyö

text: Sophie Mannerheimin aikana ei ollut vielä vakiintunutta hoitotiedettä metodologisine oppeineen, mutta hygieniaan perustuva pohja oli luotu. Sairaanhoitajattarien oppikirjan osassa III "Käytännöllisiä ohjeita ja sairashoidollisia toimenpiteitä" on seikkaperäisesti ja selkeästi esitetty esitetty muun muassa sairaanhoitajan käyttämät otteet, potilaan hyvinvointia edistävät toimenpiteet, taudinoireiden tarkkaaminen ja havaintojen teko, erilaisten lääkemuotojen annostelu ja runsaasti hoitoon ja tutkimukseen liittyviä toimenpiteitä. Erikseen on luku kirurgisesta sairaanhoidosta ja myös kuvitettu osio sidoksista sekä kuolevien hyvästä hoidosta. Nylanderin ja Lackmanin uudistetussa painoksessa vuodelta 1930 on uutena sairaalaterveydenhuolto; toisaalta osio "Kylvyt, kieteet ja pyyhkeet" on jätetty pois. Mielenkiintoinen on myös osio "Sairaanhoitajaksi aikovalle asetettavat vaatimukset" hoitajan henkilökohtaista hygieniaa myöten: Esimerkiksi "Hiukset ... on pestävä ainakin kerran, mutta mieluiten kahdesti kuussa" ja "Hampaat pestään aamuin illoin mieluimmin käyttäen hammastahnaa tai pulveria. Monet käyttävät tavallista liitujauhetta; se tekee hampaat valkoisiksi ja on sitä paitsi halpaa." Käsienhoito-osio on lähellä nykyaikaista. Lisäksi kehotetaan hoitajatarta kääntymään suhteellisen herkästi lääkärin puoleen, mikäli epäilee olevansa sairaana, vaikka hoitajattarelle itselleen sairaana olo onkin "usein vastenmielistä". Osiossa on myös tarkat kaluston ja eri astioiden puhdistusohjeet. Tahranpoistosta on myös pari sivua.


title: Hoitotyö

text: Alun perin Yhdysvaltojen Michiganissa, mutta myös joissakin muissakin sairaaloissa sairaanhoitajilta on vaadittu juhlallinen Florence Nightingale -lupaus, joka vastannee jossain määrin lääkärien Hippokrateen valaa.


title: El Cid

text: Rodrigo Díaz de Vivar, paremmin tunnettu nimellä El Cid (n. 1043 Vivar, Burgosin maakunta, Kastilia – 10. heinäkuuta 1099 Valencia) oli kastilialainen sotilasjohtaja ja kansallissankari. Hän taisteli maureja vastaan reconquistan alkuvaiheissa. Kun Kastilian kuningas Alfonso oli karkottanut hänet, hän työskenteli palkkasoturina sekä kristittyjen että maurien joukoissa. Hän valloitti Valencian vuonna 1094 ja oli kaupungin johtaja kuolemaansa 1099 saakka. Varsinaisia historiallisia tietoja hänestä on melko vähän, mutta legendoissa hänet on nostettu sankariksi.


title: El Cid

text: Kunnianimi "El Cid" juontuu andalusialaisesta arabian kielen murteesta ("al-sidi", ’herra’). Tämän lisänimen hän sai jo elinaikanaan. Kristityt antoivat hänelle kunnianimen "El Campeador", joka tarkoittaa 'esitaistelija'.


title: El Cid

text: Rodrigo Díazin isä kuului Kastilian alempaan aatelistoon, ja hänen äitinsä suku oli sitäkin rikkaampia maanomistajia. Rodrigo kasvoi kuningas Ferdinand I:n hovissa tämän vanhimman pojan Sanchon kotona.


title: El Cid

text: Kun Sancho II nousi Kastilian kuninkaaksi vuonna 1065, hän nimitti 22-vuotiaan Cidin aseenkantajakseen tai kuninkaallisten joukkojen komentajaksi. Kaksi vuotta myöhemmin Cid osallistui Sanchon sotaretkeen islamilaisten maurien hallitsemaan Zaragozaan ja oli näkyvässä osassa neuvotteluissa, joissa sen kuningas myöntyi Kastilian kruunun vasalliksi. Cid osallistui Sanchon tukena myös sotaretkiin tämän veljeä, Leónin kuningas Alfonso VI:ttä vastaan. Sancho kuoli vuonna 1072 ja Alfonso nousi Kastilian valtaistuimelle. Uusi kuningas salli Cidin jäädä hoviin, vaikka tämän vaikutusvalta vähenikin aiemmasta. Vuonna 1074 Cid meni naimisiin kuninkaan veljentyttären kanssa. Pariskunnalle syntyi yksi poika ja kaksi tytärtä.


title: El Cid

text: Moni kastilialainen piti Cidiä johtajanaan Leónin kuninkaan Alfonson sijaan. Elämäkerturit esittävät usein Cidin olleen tuolloin häikäilemättömien aatelisten ja pahantahtoisten juorujen viaton uhri. Cidin tiedetään kuitenkin olleen katkera asemansa menettämisestä ja usein nöyryyttäneen mahtimiehiä julkisesti. Vuonna 1079 Cidin sotajoukot löivät Granadan armeijan Sevillan lähellä. Kaksi vuotta myöhemmin Cid hyökkäsi omin luvin Toledon maurilaiseen kuningaskuntaan, joka oli Alfonson suojeluksessa. Sen seurauksena Alfonso karkotti Cidin maanpakoon.


title: El Cid

text: Jouduttuaan karkotetuksi Kastiliasta Cid tarjosi palveluksiaan Zaragozaa hallinneelle muslimidynastialle. Ansioitunut kenraali otettiin hyvin vastaan, ja Cid palveli kuningasta ja hänen seuraajaansa kymmenen vuoden ajan. Cidin sotilaalliset voitot jatkuivat 1080-luvulla kun hän löi Léridan maurikuninkaan ja sen kristittyjen liittolaisten joukot 1082 ja Aragonian kuninkaan kristityt joukot 1084.


title: El Cid

text: Kun almoravidit hyökkäsivät Espanjaan Pohjois-Afrikasta 1086, Alfonso VI kutsui Cidin takaisin hoviinsa. Cidin tiedetään käyneen siellä 1087, mutta hän palasi pian Zaragozaan eikä osallistunut taisteluihin almoravideja vastaan. Sen sijaan hän kävi poliittista kamppailua päästäkseen rikkaan maurikuningaskunta Valencian johtoon.


title: El Cid

text: Cid tiukensi 1090-luvun alussa otettaan Valenciasta, joka oli jo hänen vasallivaltionsa. Lokakuussa 1092 almoravidien tukijat murhasivat Valencian kuninkaan, ja Cid piiritti sen johdosta kaupungin. Vuonna 1094 kapinoijat antautuivat, Cid marssi Valenciaan valloittajana ja surmasi kapinajohtajan. Cid hallitsi sen jälkeen Valenciaa nimellisesti Alfonso VI:n nimissä, mutta todellisuudessa hän oli itsenäinen hallitsija. Kaupungin moskeija muutettiin kirkoksi, ja kaupunkiin muutti paljon kristittyjä. Cidin yksi tytär nai Aragonian prinssin ja toinen Barcelonan kreivin.


title: El Cid

text: Cid pysyi Valencian johdossa kuolemaansa 1099 saakka. Kolme vuotta Cidin kuoleman jälkeen almoravidit valloittivat Valencian. Cidin ruumis vietiin Kastiliaan ja haudattiin San Pedro de Cardeñan luostariin Burgosin lähelle.


title: El Cid

text: Kuolemansa jälkeen Cid nostettiin Kastilian kansallissankariksi ja hänelle rakennettiin sankarielämäkerta, joka perustui osin pelkkään legendaan. Cidin legendaa ylläpitivät esimerkiksi 1100-luvun eeppinen runoelma "Cidin laulu" ("Cantar de Mio Cid") ja Pierre Corneillen näytelmä "Le Cid" (1637). Luotettavampaa tietoa historioitsijoille Cidistä on säilynyt esimerkiksi "Historia Roderici" -kronikasta 1100-luvulta ja arabihistorioitsija Ibn ʿAlqāmahin silminnäkijäkertomuksesta Cidin Valencian-valloituksesta. Ruotsalaisen kirjailija Nathan Shacharin mukaan El Cidin ympärille on luotu suoranainen teollisuudenala.


title: Penkkipunnerruspaita

text: Penkkipunnerruspaita eli penkkipaita keventää penkkipunnerruksessa kuormaa tangon ollessa rinnalla ja samalla vähentää olkapäihin tulevaa kuormaa. Penkkipaita suosii nopeaa nostoa rinnalta, ja sen avulla voi nostaa paljon enemmän kuin ilman. Esimerkiksi IPF-paidoilla hyöty on noin 20–45 kg ja Metal Denim 2-kangas penkkipaidoilla päästään paljon parempaan hyötyyn, jopa 70 kg parannukseen. Penkkipunnerruskilpailuissa jotkut jopa pukevat useita paitoja päälleen tavoitellessaan maksimaallista tulosta.


title: Protopunk

text: Protopunk on käsite, joka viittaa sellaisiin 1960-luvun ja 1970-luvun alun rockyhtyeisiin, joiden musiikkia pidetään myöhemmän punkrockin esimuotona. Käsite on syntynyt jälkikäteen, eikä protopunk muodostanut yhtenäistä musiikillista ilmiötä. Yhtyeitä yhdisti ennen kaikkea provokatiivisuus ja epäsovinnaisuus.


title: Protopunk

text: Merkittävimmät protopunkiksi laskettavista yhtyeistä olivat kotoisin Yhdysvalloista ja Britanniasta. Protopunkyhtyeet toimivat innoittajina ja esikuvina Ramonesin, The Sex Pistolsin ja The Clashin kaltaisille yhtyeille, jotka kehittivät varsinaisen punkrockin.


title: Protopunk

text: Osa protopunkyhtyeistä muistutti myöhempää punkrockia musiikkinsa hurjuuden ja yksinkertaisuuden perusteella. Näiden yhtyeiden musiikkia voi pitää 1960-luvun garage rockin jatkokehityksenä. Joskus garage rock ja protopunk myös rinnastetaan toisiinsa. Toiset protopunkyhtyeet, kuten The Velvet Underground, ennakoivat punkia pikemminkin synkeillä ja makaabereilla laulunaiheillaan. Joidenkin protopunkyhtyeiden musiikissa esiintyi myös myöhemmälle punkille vieraita piirteitä, kuten pitkiä kitarasooloja.


title: Protopunk

text: Suurin osa brittiläisistä protopunkin edustajista ja amerikkalaisista ainakin The Stooges ja New York Dolls lähestyivät imagollisesti glam rock -tyyliä.


title: Protopunk

text: Protopunkiin liitetyt yhtyeet saivat tyypillisesti aktiiviuransa aikana mainetta vain kulttiyhtyeinä ja suhteellisen pienten underground-piirien suosikkeina. Varsinaisen punkin nousu 1970-luvun loppuvuosina kuitenkin kasvatti myös aikaisemman protopunkin suosiota. Useimmat protopunkiin yhdistetyt yhtyeet olivat tällöin jo lopettaneet toimintansa, mutta niiden levyistä otettiin nyt uusintapainoksia. Monet tunnetut protopunkyhtyeet on sittemmin nähty reunion-kiertueella.


title: Maltan lippu

text: Maltan lippu on Maltan kansallistunnus vaakunan ja kansallislaulun ohella. Lippu on kaksivärinen, valkoinen on tankoa vasten ja punainen liehuu tuulessa. Lipussa on Yrjön risti tangon puoleisessa yläkulmassa.


title: Maltan lippu

text: Punainen ja valkoinen väri ovat aina assosioituneet Maltan kansaan. Muinaisen pääkaupungin Mdinan vaakunavärit todistavat tästä traditiosta. Näin ollen on luonnollista, että niistä on tullut myös koko Maltan värit. Lipun punainen ja valkoinen ovat Johanniittain ritarikunnan tunnusvärejä.


title: Maltan lippu

text: Malta näytteli tärkeää roolia toisessa maailmansodassa, koska se oli akselivaltojen läheisyydessä. Kansakunnan urheus ja rohkeus palkittiin kun, Yhdistyneen kuningaskunnan hallitsija Yrjö VI myönsi valtiolle Yrjön ristin. Tämän tapahtuman muistona kansallislipussa on em. hopeinen kunniamerkki.


title: Maltan lippu

text: Kauppalaivaston käyttämä lippu on erilainen kuin valtiolippu. Siinä on punaisella kentällä isokokoinen ja valkoinen Maltan risti.


title: Jälsi

text: Jälsi eli mäihä tai kambium () on ohut solukerros kasvien ulkokuoren alla. Yleisesti ottaen jälsi sijaitsee johtosolukon nilaosan ja puuosan välissä, joskin myöhemmin kaksisirkkaisilla kasveilla voi kehittyä myös jännevälijälttä eri johtojänteiden väleihin. Tällöin jälsi eli johtojänteiden kohdilla oleva jännejälsi ja johtojänteiden väleillä oleva jännevälijälsi muodostavat yhtenäisen jälsilieriön.


title: Jälsi

text: Jälsikerroksen solut jakautuvat tuottaen uusia puu- ja nilasoluja, ja tämän seurauksena tapahtuu kasvien sekundaarinen paksuuskasvu. Yleensä jälsi tuottaa uusia puusoluja sisäänpäin ja uusia nilasoluja ulospäin. Jällen toiminnan runsaus ja siten myös sekundaarisen paksuuskasvun suuruus vaihtelevat kasvilajeittain. Huomattavinta sekundaarinen paksuuskasvu on puilla. Jälsi voi myös muodostaa korkkijälttä kasvin ulkokuoren alle, nilakerrokseen lähelle pintaa. Korkkijällen solut tuottavat korkkitylppysoluja sekä varsinaisia korkkisoluja. Näistä soluista muodostuu ulkokuoreen korkkikuori. Myöhemmin korkkikuori voi kehittyä kaarnaksi.


title: Hercules New Yorkissa

text: Hercules New Yorkissa ("Hercules in New York", myös "Hercules: The Movie" tai "Hercules Goes Bananas") on sittemmin megatähdeksi nousseen kehonrakentaja-näyttelijä Arnold Schwarzeneggerin ensimmäinen elokuva vuodelta 1970. Siinä näyttelee myös muun muassa suomalainen Taina Elg."VideoHound’s Golden Movie Retriever" kutsuu elokuvaa typeränkevyeksi viihteeksi ja antaa sille puolitoista tähteä neljästä.


title: Black & Decker

text: Black & Decker on muun muassa sähkötyökaluja ja -tarvikkeita valmistava yhdysvaltalainen yritys. Sen perustivat vuonna 1910 S. Duncan Black (k. 1950) ja Alonzo G. Decker (1854–1956).


title: Black & Decker

text: Nykyään yhtiö on maaliskuussa 2010 Black & Deckerin ja Stanleyn fuusiossa syntyneen Stanley Black & Decker Inc:n omistuksessa. Molemmat työkaluvalmistajat ovat jatkaneet toimintaansa itsenäisinä emoyhtiön sisällä.


title: Black & Decker

text: Sähkömoottorin keksiminen 1800-luvun loppupuolella ja sähköverkkojen laajeneminen 1900-luvun alussa loi markkinoita verkkovirralla toimiville kodinkoneille. Yhdysvalloissa yleinen asumismuoto oli maatila tai omakotitalo, joissa oli tapana tehdä itse erilaisia nikkarointi- ja rakennustöitä. Tämä tilanne tarjosi tilaisuuden kannettavien konetyökalujen kehittämiselle. Ensimmäinen kannettava sähköinen konetyökalu oli sähköporakone.


title: Black & Decker

text: S. Duncan Black ja Alonzo Decker olivat tavanneet ensimmäisen kerran 1906 ollessaan samassa työpaikassa. Osaamisestaan huolimatta kummallakaan ei ollut etenemisen mahdollisuuksia, joten he päättivät 1910 perustaa "Black & Decker Manufacturing Companyn". Pääoman puutteen vuoksi Black myi autonsa, josta sai 1 200 dollaria. Rahoittajilta ne saivat sijoituksia 3 000 dollaria. Parivaljakko täydensi toisiaan siten, että Black oli hyvä liikemies ja Decker tekninen nero. Yritys toimi aluksi alihankkijana valmistaen tuotteita muiden tilauksesta. 1917 heidän ensimmäinen oma tuotteensa oli siirrettävä kompressori. Se myi kohtuullisen hyvin, mutta ilman saman vuonna julkistettua sähköistä käsiporakonetta yritys olisi mennyt nurin. Tuotteesta tuli maailmanlaajuinen menestys, ja vuosikymmenen loppuun mennessä yrityksellä oli useita tehtaita ja sen liikevaihto oli yli miljoona dollaria.


title: Black & Decker

text: Ensimmäinen kannettava sähköporakone on nykykuluttajan silmissä varsin kömpelön näköinen, mutta aikoinaan se oli ollut pieni ihme. Siinä oli Deckerin suunnittelema yleiskäyttöinen, 1 500 kierrosta minuutissa pyörivä sähkömoottori. Terä kiinnitettiin istukka-avaimella, joita käytetään vieläkin joissakin porakonemalleissa. Liipasinkytkin oli käytön kannalta tärkeä, koska sen avulla poraa saattoi pitää yhdellä kädellä ja toinen oli vapaa työkalun pitämiseen.


title: Black & Decker

text: Kotona tapahtuvissa tapaturmissa eniten onnettomuuksia aiheuttava käsityökalu on sähköporakone. Toisaalta sähköporakone on myös yleisin ja monikäyttöisin kannettavista konetyökaluista. Tämän vuoksi on ymmärrettävää, että Suomessa yhtiön käyttämästä sloganissa "kaksi kättä ja Black & Decker" on kansan suussa sana "käsi" usein vaihtunut "sormeksi" eri lukumäärillä.


title: Black & Decker

text: Black & Deckerin merkkejä ovat mm:


title: Odaalinen omistusoikeus

text: Ruotsalainen maanomistusoikeus rakentui keskiajalla odaalisen omistusoikeuden varaan. Sillä tarkoitettiin maakuntalaeissa täydellistä ja rajoittamatonta oikeutta maahan. Odaalinen omistusoikeus oli yhtä vahva riippumatta siitä, oliko omistajan kruunu itse, rälssimies tai talonpoika.


title: Beverly Hills 90210

text: Beverly Hills 90210 on yhdysvaltalainen draamasarja, jota esitettiin Yhdysvalloissa 4. lokakuuta 1990 – 17. toukokuuta 2000 Foxilla. Sarja seuraa teinien elämää yläluokkaisessa, tähtitäyteisessä Beverly Hillsissä, Kaliforniassa sekä heidän kouluelämäänsä West Beverly High Schoolissa sekä myöhemmin Kalifornian yliopistossa. Sarjan kehitti Darren Star ja sen tuottivat Paul Robinson, Aaron Spelling ja E. Duke Vincent. Numerosarja 90210 sarjan nimessä viittaa yhteen kaupungin viidestä postinumerosta.


title: Beverly Hills 90210

text: Alkuperäinen sarja perustui kaksosten, Brandon (Jason Priestley) sekä Brenda Walshin (Shannen Doherty), sopeutumiseen uuteen kaupunkiin ja kulttuuriin heidän muutettuaan Minneapolisista Beverly Hillsiin vanhempiensa Jimin (James Eckhouse) ja Cindyn (Carol Potter) kanssa. Sarja keskittyi pääosin hahmojen ystävyys- ja seurustelusuhteisiin, ja siinä käsiteltiin muun muassa raiskausta, alkoholismia, perheväkivaltaa, homo-oikeuksia, antisemitismia, sateenkaariperheitä, huumausaineita, itsemurhia, AIDSia, teiniraskauksia, bulimiaa ja abortteja.


title: Beverly Hills 90210

text: Vuonna 2008 sarjan pohjalta alettiin tehdä uutta spinoff-sarjaa "90210", jonka tapahtumat keskittyvät Beverly Hillsiin muuttaneen kansasilaisperheen ympärille. Alkuperäisistä näyttelijöistä ovat mukana Jennie Garth ja Shannen Doherty.


title: Beverly Hills 90210

text: Suomessa sarjaa ovat esittäneet MTV3 ja Subtv. MTV3 esitti sarjan ensimmäisen kauden käännösnimellä "LA Beat".


title: Beverly Hills 90210

text: Sarja alkoi Walshin perheen; Jimin, Cindyn, Brandonin ja Brendan esittelyllä, jotka muuttivat vast'ikään Minnesotasta Beverly Hillsiin, Kaliforniaan Jimin ylennyksen vuoksi. Ensimmäisessä jaksossa Brandon ja Brenda aloittavat lukuvuoden West Beverly Hills High Schoolissa, josta he lopulta saavat useita ystäviä, joista loppu näyttelijäkokoonpano koostuu: Kelly Taylor, Steve Sanders, Andrea Zuckerman, Dylan McKay, David Silver, Scott Scanlon ja Donna Martin. Sarja seuraa hahmojen dramaattisia elämiä läpi high schoolin ja collegen esitellen useita uusia hahmoja sarjan edetessä.


title: Beverly Hills 90210

text: Sarja tunnettiin alituisista näyttelijäkokoonpanoa koskevista muutoksista, varsinkin sarjan viimeisinä vuosina:


title: Beverly Hills 90210

text: Shannen Doherty jätti sarjan sen neljännen kauden päätteeksi. Dohertyn hahmo, Brenda Walsh kirjoitettiin sarjasta pois; hahmo muutti Lontooseen aloittaakseen draamakoulussa. Brendan poissaoloa kuvailtiin aluksi vain vuoden kestäväksi, hahmo ei kuitenkaan koskaan palannut, vaikka hänet usein mainittiinkin sarjan loppuina kausina. Dohertyn paikan näyttelijäkokoonpanossa korvasi entinen "Saved by the Bell" -tähti Tiffani Thiessen, joka esitti Valerie Mahone -nimistä ei-niin-kilttiä tyttöä. Shannen Doherty on esiintynyt Brenda Walshina vuonna 2008 alkaneessa draaman spin-off-sarjassa "90210", yhdessä entisten vastanäyttelijöidensä, Jennie Garthin, Tori Spellingin, Ann Gillespien ja Joe E. Tatan kanssa.


title: Beverly Hills 90210

text: Gabrielle Carteris jätti sarjan viidennen kauden jälkeen.


title: Beverly Hills 90210

text: Carteriksen hahmo, Andra Zuckerman muuttui radikaalisti high schoolista collegeen siirryttyään. High schoolissa Andrea oli viisas West Beverly Blazen päätoimittaja, joka oli ihastunut Brandoniin ja asui salaa Beverly Hillsin rajojen ulkopuolella. Neljännellä kaudella Andrea keskeyttää college-opintonsa (vaikka myöhemmin palaakin kouluun ja valmistuu lääkäriksi), tulee raskaaksi ja menee naimisiin hädin tuskin tuntemansa miehen (Jesse Vasquez) kanssa ennen vuoden loppua. Vaikka raskaus-juoni kirjoitettiin sarjaan Carteriksen pyynnöstä, tämän oikean elämän raskauden vuoksi, raskaus oli kunnon suunnan muutos hahmolle ja eristi tätä muista sarjan hahmoista. Andrea Zuckerman lähti sarjasta viidennellä kaudella päätettyään vihdoin lähteä opiskelemaan Yaleen.


title: Beverly Hills 90210

text: Carteris kuitenkin vieraili sarjassa sen kuudennella, kahdeksannella ja kymmenennellä tuotantokaudella.


title: Beverly Hills 90210

text: Molemmat näyttelijät lähtivät sarjasta sen viidennellä kaudella viisivuotisen sopimuksensa päätyttyä. Sarjan highschool-vuosina Jim ja Cindy Walsh olivat sarjassa vain sivurooleina, antaen neuvoa Brandonille ja Brendalle. Brendan ja Brandonin lähdettyä collegeen Eckhouden ja Potterin hahmot vajosivat yhä enemmän taustalle. Viidennen kauden jälkeen molemmat hahmot muuttivat Beverly Hillsistä Hong Kongiin, mutta tekivät sarjan kuudennella, seitsemännellä ja kahdeksannella kaudella useita vierailuja sarjassa.


title: Beverly Hills 90210

text: Luke Perry jätti "Beverly Hills 90210:n" kuudennen kauden alussa.


title: Beverly Hills 90210

text: Perryn hahmo Dylan McKay aikoi mennä naimisiin Antonia Marchetten (Rebecca Gayheart) kanssa, joka oli Dylanin isän tapattaneen gangsteripomon tytär. Aluksi Dylan aikoi vain käyttää Antonia kostaakseen tämän isälle, mutta rakastuikin lopulta tähän. Koska Antonian isä ei halua Dylanin naivan tytärtään, hän määrää myös Dylanin tapatettavaksi. Hän palkkaa palkkamurhaajan, joka vahingossa tappaakin Antonian joka ajoi Dylanin autoa.


title: Beverly Hills 90210

text: Murtunut Dylan päättää lähteä kaupungista, sovittuaan ensin välirauhasta Antonian isän kanssa. Seuraavilla kausilla mainitaan Dylanin sopineen riitansa Brendan kanssa, ja kaksikon asuvan yhdessä Lontoossa.


title: Beverly Hills 90210

text: Jason Priestley jätti sarjan sen yhdeksännellä kaudella. Hän kuitenkin esiintyi sarjan alkuteksteissä vastaavana tuottajana sarjan loppuun saakka ja ohjasi myös muutaman jaksoista. Sarjassa Brandon toipuu yhä keskeytetyistä häistään Kellyn kanssa, kun hänelle tarjotaan työtä Washington, D.C.:stä, jonka Brandon hyväksyy. Brandon oli viimeinen Walshin perheen jäsen, joka lähti Beverly Hillsistä.


title: Beverly Hills 90210

text: Tiffani Thiessen korvasi Shannen Dohertyn hahmon neljännestä kaudesta alkaen. Thiessen esitti Valerie Malonea, Walshin perheen vanhaa tuttavaa Buffalosta, New Yorkista, joka muuttaa Brendan vanhaan huoneeseen. Vaikka Valerien olikin tarkoitus korvata Brenda, hahmot ovat hyvin erilaisia. Valerie lähtee Beverly Hillsistä pian Brandonin jälkeen kertoen palaavansa Buffaloon. Thiessen palasi sarjan viimeiseen jaksoon, Donnan ja Davidin häihin.


title: Terijoen kirkko

text: Terijoen kirkko sijaitsee Karjalan kannaksella Terijoen () kaupungissa. Se valmistui 1908 neljä vuotta aikaisemmin perustetun luterilaisen Terijoen seurakunnan kirkoksi. Kirkon on suunnitellut arkkitehti Josef Stenbäck. Talvisodan jälkeen rakennus toimi elokuvateatterina aina vuoteen 1998 saakka, jolloin se vihittiin jälleen kirkoksi.


title: Terijoen kirkko

text: Talvisodan alussa Terijoki jouduttiin evakuoimaan nopeasti. Tämän vuoksi kirkosta saatiin pelastetuksi hyvin vähän esineistöä. Kun suomalaiset vuonna 1941 palasivat Terijoelle, kirkko todettiin muutetun elokuvateatteriksi. Kirkon penkkejä oli jostain syystä raahattu ulos puistonpenkeiksi, taiteilija Ilmari Launiksen vuonna 1913 maalaama alttaritaulu ""Kristuksen ristiltäotto"" sekä muu sisustus kadonnut, jopa kellotorni purettu.


title: Terijoen kirkko

text: Terijoen valtaukseen osallistuneet suomalaiset sotilaat, Vallilan rykmentti, lahjoittivat kirkkoon uuden alttaritaulun, taiteilija Eeli Jaatisen maalaaman "Kristus asettaa myrskyn". Aihe oli ilmeisen tarkoituksellisesti valittu viittaamaan meneillään olleisiin ankariin aikoihin. Kirkkoherra Väinö Mutru kirjoitti "Terijokelainen"-lehdessä vuonna 1941: "Työ valmistui marraskuun alkuun mennessä ja 2/11 oli kirkossamme jumalanpalvelus, jossa valmistunut alttaritaulu ensi kerran ja toistaiseksi ainoan kerran oli esillä, se kun näet on siirretty säilytettäväksi Helsingissä."


title: Terijoen kirkko

text: Alttaritaulu siis pelastettiin sodan jaloista Helsinkiin, jossa se sodan jälkeen päätyi takaisin taiteilija Jaatiselle. Pusulan Kärkölän entiset ja silloiset asukkaat järjestivät keskuudessaan keräyksen ja ostivat taulun taiteilijalta omaa saarnahuonettaan varten. Alttaritaulu oli kärsinyt kuljetuksessa ja Jaatinen vielä korjasi sen kärköläläisten laskuun. Se sijoitettiin entisöinnin jälkeen Kärkölän kyläkirkkoon (rakennettu 1842).


title: Terijoen kirkko

text: Terijoen kirkon purettu torni rakennettiin uudelleen vuonna 1998, ja kirkko saatiin uudelleen luterilaisen seurakunnan käyttöön. Samalla juhlittiin kirkon 90-vuotisjuhlaa. Järvenpään seurakunta ja Hämeenlinnan rovastikunnan seurakunnat rahoittavat korjauksen.


title: Terijoen kirkko

text: Uusitussa kirkossa alttaritaulun paikalla on puinen krusifiksi. 14. syyskuuta 2008 Inkerin Kirkon piispa Aarre Kuukauppi siunasi Terijoen kirkon uudelleen käyttöön. Kirkon 100-vuotisjuhla vietettiin 6.12.2008.


title: Järvinen

text: Järvinen on suomenkielinen sukunimi, joka kuuluu Virtanen-tyyppiin. Väestörekisterikeskuksen mukaan se on Suomen kymmenenneksi yleisin sukunimi ja nimen haltijoita oli 2. huhtikuuta 2018 yhteensä 16 577 henkilöä. Tunnettuja Järvinen-nimisiä henkilöitä ovat:


title: David Rose

text: David Rose (15. kesäkuuta 1910, Lontoo, Britannia — 23. elokuuta 1990, Burbank, Kalifornia Yhdysvallat) oli brittiläissyntyinen yhdysvaltalainen lauluntekijä, säveltäjä, sovittaja, kapellimestari ja nelinkertainen Emmy-voittaja. Hänen tunnetuimpia sävellyksiään ovat "The Stripper", "Holiday for Strings" ja "Calypso Melody". Hän sävelsi myös musiikin televisiosarjoihin "Bonanza", "Karjatila High Chaparral" sekä "Pieni talo preerialla". Hän työskenteli myös musiikillisena ohjaajana Red Skeleton Show’ssa koko sarjan 21 vuotta kestäneen esityshistorian ajan.


title: David Rose

text: Rose syntyi Lontoossa juutalaisperheeseen. Perhe muutti pian Rosen syntymän jälkeen Chicagoon Yhdysvaltoihin. Hän meni naimisiin 8. lokakuuta 1938 näyttelijä Martha Rayen kanssa ja erosi tästä 19. toukokuuta 1941. Hän meni uusiin naimisiin 28. heinäkuuta 1941 näyttelijä-laulaja Judy Garlandin kanssa. He eivät saaneet lapsia, mutta tiettävästi Garlandille tehtiin tämän äidin vaatimuksesta ainakin yksi abortti avioliiton aikana. Metro-Goldwyn-Mayerin studio otti Garlandin palkkalistoilleen, ja pari erosi vuonna 1945. Rose meni naimisiin kolmannen kerran, ja avioliitosta Betty Bartholomew'n kanssa syntyi kaksi tytärtä.


title: David Rose

text: Vapaa-aikanaan Rose harrasti höyrykoneiden mallintamista, ja hänellä oli takapihallaan puutarharautatie höyryvetureineen.


title: David Rose

text: Rose on haudattu Mount Sinai Memorial Park -hautausmaalle Kalifornian Hollywood Hillsiin.


title: Tuomo Saikkonen

text: Tuomo Antti Johannes Saikkonen (s. 20. kesäkuuta 1975 Kuopio) on suomalainen muusikko, joka tunnetaan Mokoman kitaristina ja taustalaulajana. Hän toimii myös Mokoma-yhtyeen jäsenten perustaman Sakara Records -levy-yhtiön toimitusjohtajana.


title: Tuomo Saikkonen

text: Saikkosen ensimmäinen levyttänyt yhtye oli joutsenolainen Mind Riot, jossa hän lauloi ja soitti kitaraa. Yhtye julkaisi kaksi albumia 1990-luvun puolivälissä. Hän on laulanut myös The Machetessa.


title: Tuomo Saikkonen

text: Saikkonen käyttää ESP-merkkisiä kitaroita ja Mesa/Boogien Stiletto Trident-vahvistinta sekä Mesa/Boogien 4x12 Recto Standard Slant+Straight-kaappeja.


title: Itävallan lippu

text: Itävallan lippu on Itävallan kansallissymboli vaakunan ja kansallislaulun ohella. Se muodostuu kolmesta vaakasuorasta osiosta, joista valkoinen on kahden punaisen välissä. Näin on myös Latvian lipussa, jossa on kuitenkin tummempi punaisen sävy ja eri mittasuhteet. Itävallan lipussa valkoinen osio on samankokoinen kummankin punaisen osion kanssa.


title: Itävallan lippu

text: Yleisesti Itävallan lippua pidetään vanhimpana kansallislippuna Tanskan lipun jälkeen.


title: Itävallan lippu

text: Tarinan mukaan lipun keksijä olisi ollut Itävallan herttua Leopold V (1159–1194) ja hän olisi omaksunut sen ristiretkellä käytyjen taistelujen aikana. Akkran taistelun jälkeen ruhtinaan valkoinen taistelupaita oli täysin veren tahrima, mutta kun hän irrotti vyönsä, sen alla ollut osuus paidasta oli täysin puhdas ja likaantumaton. Tämän seurauksena hän omaksui tämän yksinkertaisen kuvion ja sen värit lippunsa tunnukseksi.


title: Itävallan lippu

text: Tosiasiassa lipun otti käyttöön Itävallan herttua Frederick II (1210–1246) 1200-luvulla. Hän oli viimeinen Itävallan herttua, joka edusti Babenbergin dynastiaa. Frederick osoitti suurta itsenäisyyttä Pyhästä saksalais-roomalaisesta keisarikunnasta. Valtakautensa lopussa hänellä oli uusi vaakunakin, siinä oli punaisella pohjalla hopeinen palkki. Varhaisin lähde uuden vaakunan ja lipun suhteen on Lilienfeldin luostarissa, ja se on päivätty 30. marraskuuta 1230.


title: Splatter

text: Splatter (englantia, suomeksi suoraan käännettynä ’pärskyä, roiskahtaa’) on elokuvagenre, jonka ominaispiirre on liioiteltu väkivalta kuten verisuihkut ja tursuavat sisäelimet. Toisin kuin lähisukulaisessaan goressa, splatterissa väkivaltaa käytetään yleensä mustan huumorin tai groteskin, farssimaisen slapstickin aikaansaamiseksi.


title: Splatter

text: Splatter-piirteitä sisältävät elokuvat ovat tavallisesti kauhuelokuvia tai komedioita.


title: Splatter

text: Herschell Gordon Lewis:


title: Splatter

text: George Romero:


title: Splatter

text: Stuart Gordon:


title: Splatter

text: Lucio Fulci:


title: Splatter

text: Sam Raimi:


title: Splatter

text: Frank Henenlotter:


title: Splatter

text: Peter Jackson:


title: Splatter

text: Tim Burton:


title: Splatter

text:
James Wan:
Saw- elokuvat


title: Splatter

text: Adam Wingard: V/H/S (2012) ja V/H/S/2 (2013)


title: Ylipää

text: Ylipää tarkoittaa seuraavia:


title: Heikki Suhonen

text: Heikki "Hese" Suhonen (s. 21. kesäkuuta 1951 Turku) on suomalainen jalkapallovalmentaja sekä entinen hyökkääjäpelaaja ja nelinkertainen Suomen mestari, vuosilta 1971, 1972, 1973 ja 1975. Hänellä on kaksi lasta: poika Jarno ja tyttö Janita. Hän valmensi viimeksi Kolmosessa pelaavaa TuToa kaudella 2008.Suhonen pelasi SM-tasolla 427 ottelua, joissa teki 206 maalia, joka on SM-tasolla tehtynä yhä voimassa oleva Suomen ennätys. Hän oli SM-sarjan maalikuningas vuonna 1972. Suhonen pelasi 20 A-maaottelua, joissa teki kaksi maalia.


title: Komediaelokuva

text: Komedia on elokuvagenre, jonka elokuvien perimmäinen tavoite on saada katsoja tuntemaan huvittuneisuutta, iloa ja kenties nauramaan.


title: Komediaelokuva

text: Komedia on draaman ohella elokuvan vanhin genre ja ollut mukana mykkäelokuvien ajoista asti. Alun perin elokuvien huumori oli liikuntapitoisempaa, ja huumoria luotiin liioitellusti esimerkiksi kaatumisilla ja potkuilla, jotka saatiin elokuvissa näyttämään hauskoilta. Kun äänielokuva yleistyi, siirrettiin elokuviin myös humoristista puhetta sekä alettiin keksiä yhä modernimpia vitsejä ja huumorin muotoja itseironiaan, mustaan huumoriin ja camp-huumoriin asti. Syntyivät myös niin kutsutut parodiaelokuvat, joissa pilkattiin muita kuuluisia, yleensä vakavasti tehtyjä elokuvia esimerkiksi asettamalla jokin alkuperäisteoksen kuuluisa kohtaus toisenlaiseen tilanteeseen tai viemällä sitä pidemmälle kuin alkuperäinen teos.


title: Komediaelokuva

text: Kuuluisia elokuvakoomikkoja ovat muiden muassa Charlie Chaplin, Buster Keaton, Jerry Lewis, John Cleese ja Monty Python.


title: Tommy Lindholm

text: Tommy Lindholm (s. 3. helmikuuta 1947 Parainen) on suomalainen entinen jalkapalloilija ja valmentaja. Pelipaikaltaan hän oli hyökkääjä, joka muistetaan esimerkiksi kaksinkertaisena Mestaruussarjan maalikuninkaana Turun Palloseurassa sekä ensimmäisenä suomalaisammattilaisena Turkissa. Valmentajana Lindholm toimi muun muassa TPS:ssa ja Suomen maajoukkueessa.


title: Tommy Lindholm

text: Jalkapallon lisäksi Lindholm pelasi myös käsipalloa SM-sarjassa Pargas IF:ssa.


title: Tommy Lindholm

text: Lindholm on alun perin PIF:n kasvatteja, jossa hän debytoi myös aikuisten tasolla. Vuonna 1965 hän siirtyi Suomensarjan TuToon, jossa hän pelasi huippukauden tehden 24 maalia ja nousten myös Suomen maajoukkueeseen ennen ensimmäistäkään ottelua maan korkeimmalla sarjatasolla. Seuraavaksi kaudeksi Lindholm vaihtoi kaupungin sisällä Turun Palloseuraan, jossa myös maaliverkot heiluivat ahkerasti. Kolmen kauden aikana Lindholm pelasi 60 Mestaruussarjan ottelussa ja teki 55 maalia. Hän oli kausina 1967 ja 1968 kahdesti peräkkäin Mestaruussarjan maalikuningas sekä voitti jälkimmäisenä kautena myös Suomen-mestaruuden.


title: Tommy Lindholm

text: Tämän jälkeen vuonna 1969 Lindholm teki osin opiskeluiden takia kuitenkin kohusiirron Suomensarjassa vahvasti panostaneeseen HIFK:hon, joka jyräsikin sarjansa etelälohkossa näytöstyyliin ja ansaitsi myös karsintasarjassa paikan ylöspäin. Kaudeksi 1971 hän puolestaan vaihtoi Helsingin tähtirinnat Lahden Reippaaseen. Saman vuoden syksyllä Lindholmista tuli ensimmäinen suomalainen ammattilaispelaaja Turkissa, kun hän siirtyi maineikkaaseen Beşiktaşiin. Hän teki ensimmäisellä kaudellaan 10 maalia, mutta kärsi myöhemmin taklauksesta saadusta polvivammasta.


title: Tommy Lindholm

text: Istanbulista Lindholm palasikin vuonna 1973 jälleen Turkuun TPS:aan, jota nyt toisella kerralla hän edusti viisi kautta toimien kaudella 1978 myös valmentajana. Vaikeudet polven kanssa näkyivät kuitenkin miehen tehoissa eikä maaleja syntynyt enää totuttuun tahtiin. Vuosina 1979–1981 Lindholm jäähdytteli vielä Turun Pallossa ja Pargas IF:ssa.


title: Tommy Lindholm

text: Kaiken kaikkiaan Lindholm pelasi SM-tasolla 213 ottelua, joissa hän teki 101 maalia.


title: Tommy Lindholm

text: Pelaajauransa jälkeen Lindholm toimi valmentajana ja haki jo varhain vaikutteita Ruotsista, mistä kertoi hänen omaksuma aluepelitaktiikka. Suurinta menestystä valmentajana hän saavutti TPS:ssa, jossa hän toimi jo kauden 1978 apuvalmentajana ja sittemmin kausina 1986–1988 ja 1991 päävalmentajana, kun joukkue voitti Suomen Cupin. Tämän lisäksi Lindholmin eräs suurista tähtihetkistä oli vierasvoitto San Sirolla lokakuussa 1987 UEFA Cupin ottelussa Milanon Interiä vastaan, vaikka lopulta Inter menikin otteluparista jatkoon. Vuonna 1989 Lindholm toimi puolestaan IK Bragen valmentajana Ruotsin Allsvenskanissa.


title: Tommy Lindholm

text: Lindholm nimitettiin Suomen maajoukkueen päävalmentajaksi vuoden 1992 lopulla Jukka Vakkilan erottua tehtävästä. Lindholmin aika ei myöskään ollut järin menestyksekäs ja hän jätti maajoukkueen Suomen hävittyä kaksi ensimmäistä EM-karsintaotteluaan. Kaudella 1996 Lindholm valmensi HJK:ta, josta hän kuitenkin sai potkut kesken kauden. Tämän jälkeen Lindholm ei ole toiminut huipputason valmennustehtävissä.


title: Tommy Lindholm

text: Koulutukseltaan liikunnanopettaja oleva Lindholm on aktiivivalmennusuransa jälkeen toiminut Turun ammattikorkeakoulun urheiluvalmennuksen lehtorina.


title: Déjà Vu

text: Déjà Vu on kuuluisan rock-yhtyeen Crosby, Stills, Nash and Youngin menestysalbumi. Se julkaistiin vuonna 1970. Albumin tutuimmat kappaleet ovat ”Teach Your Children”, ”Helpless”, ”Woodstock” ja ”Our House”. Levy valittiin amerikkalaisessa Billboard-musiikkilehdessä vuoden albumiksi.


title: Déjà Vu

text: Euroopassa ”Woodstock”-kappale oli suuri singlehitti Matthew's Southern Comfort -yhtyeen versiona.


title: Déjà Vu

text: A-puoli


title: Déjà Vu

text: B-puoliSessiomuusikot


title: Kim Suominen

text: Kim Suominen (s. 20. lokakuuta 1969 Turku) on suomalainen entinen jalkapalloilija, joka päätti pelaajauransa kauden 2000 jälkeen. Pelipaikaltaan hän oli keskikenttäpelaaja.


title: Kim Suominen

text: Kim Suominen pelasi ensimmäisen ottelunsa 3. toukokuuta 1987 PPT:tä vastaan. Hänellä on 264 ottelua SM-tasolla, joissa 26 maalia. Suominen voitti Suomen mestaruuden 1994 ja Suomen Cupin 1991.


title: Kim Suominen

text: A-maajoukkueessa Kim Suominen pelasi 39 maaottelua, joissa hän teki 4 maalia. Nuorten maaotteluita kertyi 18 ja poikien 20.


title: Kylmälänkylä

text: Kylmälänkylä eli Kylmälä on kylä Muhoksen kunnassa Muhosjoen varrella. Kylä on tiettävästi Suomen pisin kylä.


title: Kylmälänkylä

text: Kylä sijaitsee Kylmälänkyläntien varressa, noin 33 kilometriä kunnan keskustaajamasta etelään. Kylästä lähtevät tieyhteydet Tyrnävälle ja Rokualle.


title: Kylmälänkylä

text: Kylään rakennettiin vuonna 1962 oma kappeli.


title: Kylmälänkylä

text: Kylmälänkylä jakaantuu kahteentoista eri kulmakuntaan, ja ne ovat joen alajuoksulta lukien: Tuppu, Huikola, Mökkikylä, Petäikkö, Laitineva, Rautio, Pekkala, Saarela, Kylmälä, Nalkinperä, Portaalanperä ja Hopreeninperä.


title: Kylmälänkylä

text: Kylmälänkylän alue on asutettu ensimmäisen kerran 1600-luvulla, ja ensimmäisen asumuksen alueelle perusti Jaakko Kylmänen. Asutus keskittyi voimakkaasti Muhosjokivarteen, leviten nykyisen Kylmälän alueelta alajuoksun suuntaan.


title: Kylmälänkylä

text: Koulutoiminta aloitettiin vuokratiloissa vuonna 1888, ja kylän kansakoulu sai oman rakennuksen 1956. Kylällä toimi vuosien saatossa useita kouluja, mutta oppilaiden vähentyessä niitä lakkautettiin. Ensimmäisenä lakkautettiin Petäikön koulu vuonna 1961, jota seurasivat Huikolan koulu 1971 ja Saarelan koulu 1978.


title: The College Dropout

text: The College Dropout on Kanye Westin vuonna 2004 julkaistu debyyttialbumi. Albumi palkittiin vuoden 2005 Grammy-palkintogaalassa vuoden parhaana rap-albumina. Se sai hyvän vastaanoton niin kriitikoilta kuin yleisöltäkin ja oli kaupallinen menestys. Levyltä julkaistiin singleinä "All Falls Down", "Jesus Walks", "Through The Wire" ja "The New Workout Plan". Levyllä oleva "Slow Jamz"-kappale on alun perin Twistan "Kamikaze" -albumilla ja se on myös julkaistu singlenä, tosin hieman erilaisena versiona kuin "The College Dropout"illa oleva. Albumi myi ensimmäisellä viikollaan 441 000 kappaletta. Albumia on myyty Yhdysvalloissa 3,5 miljoonaa ja maailmanlaajuisesti 4,9 miljoonaa kappaletta. Albumi on rankattu sijalle 298 Rolling Stonen 500 Greatest Albums of All Time -listalla.


title: Ristipistotyö

text: Ristipistotyö on perinteinen kirjontamuoto. Ristipistotyössä tehdään ristikkäisin langoin muodostetuista pienistä vinoristeistä kuviointeja.


title: Ristipistotyö

text: Ristipistotöiden tekemiseen käytetään yleisimmin tylppäkärkistä kirjontaneulaa. Neulan koko valitaan kirjontakankaan tiheyden mukaan.


title: Ristipistotyö

text: Kirjontakankaita ovat aidakangas ja muut tasakudoksiset kankaat (evenweave: pellava-, puuvilla- ja sekoitekankaat). Ristipistoja voidaan kirjoa myös muille materiaaleille tasaruutuisen apukankaan avulla. Kankaita on saatavana eri tiheyksisinä.


title: Ristipistotyö

text: Kirjontalankoina käytetään yleisimmin kuusisäikeisiä muliinilankoja, joista on helppo erotella kirjontaan tarvittava määrä säikeitä. Muita kirjontalankoja ovat esimerkiksi silkki- ja pellavalangat sekä erilaiset tehostelangat.